title: Απόφαση 2009/316/ΔΕ του Συμβουλίου, της 6ης Απριλίου 2009 , σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου (ECRIS) κατ’ εφαρμογή του άρθρου 11 της απόφασης-πλαισίου 2009/315/ΔΕ

text:
               7.4.2009

               EL

               Επίσημη Εφημερίδα της Ευρωπαϊκής Ένωσης

               L 93/33

      ΑΠΌΦΑΣΗ 2009/316/ΔΕΥ ΤΟΥ ΣΥΜΒΟΥΛΊΟΥ

   της 6ης Απριλίου 2009
   σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου (ECRIS) κατ’ εφαρμογή του άρθρου 11 της απόφασης-πλαισίου 2009/315/ΔΕΥ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 31 και το άρθρο 34 παράγραφος 2 στοιχείο γ),
   την απόφαση-πλαίσιο 2009/315/ΔΕΥ του Συμβουλίου, της 26ης Φεβρουαρίου 2009, σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών μελών (1), και ιδίως το άρθρο 11 παράγραφος 4,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (2),
   Εκτιμώντας τα ακόλουθα:

               (1)

               Το άρθρο 29 της συνθήκης για την Ευρωπαϊκή Ένωση ορίζει ότι στόχος της Ένωσης είναι η εξασφάλιση υψηλού επιπέδου προστασίας στους πολίτες εντός ενός χώρου ελευθερίας, ασφάλειας και δικαιοσύνης. Ο εν λόγω στόχος προϋποθέτει τη συστηματική ανταλλαγή μεταξύ των αρμόδιων αρχών των κρατών μελών πληροφοριών που προέρχονται από τα ποινικά μητρώα κατά τρόπο που να διασφαλίζει την κοινή κατανόησή τους και την αποτελεσματικότητα κάθε τέτοιας ανταλλαγής.

               (2)

               Οι πληροφορίες για τις καταδικαστικές αποφάσεις εις βάρος υπηκόων άλλων κρατών μελών δε διακινούνται αποτελεσματικά με τους τρέχοντες μηχανισμούς που προβλέπει η σύμβαση του Συμβουλίου της Ευρώπης περί αμοιβαίας δικαστικής συνδρομής επί ποινικών υποθέσεων του 1959. Ως εκ τούτου, υπάρχει ανάγκη για πιο αποτελεσματικές και προσιτές διαδικασίες για την ανταλλαγή πληροφοριών αυτού του είδους σε επίπεδο Ευρωπαϊκής Ένωσης.

               (3)

               Η ανάγκη βελτίωσης της ανταλλαγής πληροφοριών για τις καταδίκες καθιερώθηκε ως προτεραιότητα στη δήλωση του Ευρωπαϊκού Συμβουλίου της 25ης και 26ης Μαρτίου 2004 για την καταπολέμηση της τρομοκρατίας και επαναβεβαιώθηκε ακολούθως στο πρόγραμμα της Χάγης (3) και στο σχέδιο δράσης (4) για την εφαρμογή του. Εξάλλου, η ηλεκτρονική διασύνδεση των ποινικών μητρώων σε επίπεδο Ευρωπαϊκής Ένωσης αναγνωρίστηκε ως πολιτική προτεραιότητα από το Ευρωπαϊκό Συμβούλιο στα συμπεράσματά του της 21ης και 22ας Ιουνίου 2007.

               (4)

               Η ηλεκτρονική διασύνδεση των ποινικών μητρώων αποτελεί μέρος του σχεδίου «E-Justice» (ηλεκτρονική Δικαιοσύνη), το οποίο ορίστηκε επανειλημμένως ως προτεραιότητα από το Ευρωπαϊκό Συμβούλιο κατά τη διάρκεια του 2007.

               (5)

               Ήδη βρίσκεται στο στάδιο της ανάπτυξης πιλοτικό σχέδιο για τη διασύνδεση των ποινικών μητρώων. Τα αποτελέσματά του αποτελούν πολύτιμη συνεισφορά για τις μελλοντικές εργασίες με αντικείμενο την ηλεκτρονική ανταλλαγή πληροφοριών σε επίπεδο Ευρωπαϊκής Ένωσης.

               (6)

               Η παρούσα απόφαση αποσκοπεί στην εφαρμογή της απόφασης-πλαισίου 2009/315/ΔΕΥ με στόχο τη συγκρότηση και ανάπτυξη ηλεκτρονικού συστήματος ανταλλαγής πληροφοριών για τις καταδίκες μεταξύ των κρατών μελών. Το σύστημα αυτό θα πρέπει να είναι ικανό να παρέχει πληροφορίες για καταδικαστικές αποφάσεις κατά τρόπο που να είναι εύκολα κατανοητές. Για τον λόγο αυτό, είναι σκόπιμη η καθιέρωση τυποποιημένου μορφοτύπου που να επιτρέπει την ανταλλαγή πληροφοριών κατά τρόπο ομοιόμορφο, ηλεκτρονικό και επιδεκτικό ευχερούς μετάφρασης από ηλεκτρονικό υπολογιστή, ενώ το ίδιο θα πρέπει να ισχύει για κάθε άλλο τρόπο οργάνωσης και διευκόλυνσης των ηλεκτρονικών ανταλλαγών πληροφοριών για καταδίκες μεταξύ κεντρικών αρχών των κρατών μελών.

               (7)

               Η παρούσα απόφαση βασίζεται στις αρχές που θεσπίστηκαν ήδη από την οδηγία-πλαίσιο 2009/315/ΔΕΥ και εφαρμόζει και συμπληρώνει τις αρχές αυτές από τεχνική άποψη.

               (8)

               Οι κατηγορίες δεδομένων που θα εισάγονται στο σύστημα, οι σκοποί της εισαγωγής των δεδομένων, τα κριτήρια που διέπουν την εισαγωγή τους, οι αρχές στις οποίες επιτρέπεται η πρόσβαση στα δεδομένα και ορισμένοι ειδικοί κανόνες περί προστασίας των δεδομένων προσωπικού χαρακτήρα καθορίζονται στην απόφαση-πλαίσιο 2009/315/ΔΕΥ.

               (9)

               Ούτε η παρούσα απόφαση ούτε η απόφαση-πλαίσιο 2009/315/ΔΕΥ θεσπίζει οποιαδήποτε υποχρέωση ανταλλαγής πληροφοριών για μη ποινικές αποφάσεις.

               (10)

               Επειδή σκοπός της παρούσας απόφασης δεν είναι η εναρμόνιση των εθνικών συστημάτων ποινικού μητρώου, δεν υφίσταται υποχρέωση του κράτους μέλους καταδίκης να μεταβάλει το εγχώριό του σύστημα ποινικού μητρώου όσον αφορά τη χρήση πληροφοριών για εγχώριους σκοπούς.

               (11)

               Το Ευρωπαϊκό Σύστημα Πληροφοριών Ποινικού Μητρώου (ECRIS) είναι ένα αποκεντρωμένο σύστημα τεχνολογίας πληροφοριών. Τα δεδομένα ποινικού μητρώου θα πρέπει να αποθηκεύονται αποκλειστικά και μόνο σε βάσεις δεδομένων που θα λειτουργούν τα κράτη μέλη και δεν θα πρέπει να υπάρχει άμεση επιγραμμική (online) πρόσβαση στις βάσεις δεδομένων ποινικού μητρώου των άλλων κρατών μελών. Τα κράτη μέλη θα πρέπει να φέρουν την ευθύνη για τη λειτουργία των εθνικών βάσεων δεδομένων ποινικού μητρώου και για την αποτελεσματική ανταλλαγή πληροφοριών μεταξύ τους. Η κοινή επικοινωνιακή υποδομή του ECRIS θα πρέπει να είναι αρχικά το δίκτυο διευρωπαϊκών υπηρεσιών τηλεματικής μεταξύ διοικήσεων (S-TESTA). Το σύνολο των δαπανών για την κοινή επικοινωνιακή υποδομή θα πρέπει να καλύπτεται από τον γενικό προϋπολογισμό της Ευρωπαϊκής Ένωσης.

               (12)

               Οι πίνακες αναφοράς με τις κατηγορίες αξιόποινων πράξεων και τις κατηγορίες ποινών και μέτρων οι οποίοι προβλέπονται στην παρούσα απόφαση αναμένεται να διευκολύνουν την αυτόματη μετάφραση και να καθιστούν δυνατή την αμοιβαία κατανόηση των διαβιβαζόμενων πληροφοριών με την εφαρμογή συστήματος κωδικών. Το περιεχόμενο των πινάκων έχει προκύψει από την ανάλυση των αναγκών και των 27 κρατών μελών. Για την ανάλυση αυτή ελήφθησαν υπόψη η κατηγοριοποίηση στο πλαίσιο του πιλοτικού σχεδίου και τα αποτελέσματα της διαδικασίας ομαδοποίησης των διαφόρων εθνικών αξιόποινων πράξεων, ποινών και μέτρων. Επιπλέον, σε ό,τι αφορά τον πίνακα των αξιοποίνων πράξεων, ελήφθησαν επίσης υπόψη οι εναρμονισμένοι κοινοί ορισμοί που ισχύουν σε ευρωπαϊκό και διεθνές επίπεδο, καθώς επίσης τα μοντέλα δεδομένων των Eurojust και Ευρωπόλ.

               (13)

               Για να διασφαλισθεί η αμοιβαία κατανόηση και η διαφάνεια της κοινής κατηγοριοποίησης, κάθε κράτος μέλος θα πρέπει να υποβάλει κατάλογο των εθνικών αξιόποινων πράξεων και των ποινών και μέτρων που εμπίπτουν σε καθεμιά από τις κατηγορίες του οικείου πίνακα. Τα κράτη μέλη μπορούν να παρέχουν περιγραφή των αξιόποινων πράξεων και ποινών και μέτρων και, δεδομένης της χρησιμότητας μιας τέτοιας υπογραφής, θα πρέπει να ενθαρρύνονται να το κάνουν. Οι πληροφορίες αυτές θα πρέπει να είναι προσιτές στα κράτη μέλη.

               (14)

               Οι πίνακες αναφοράς για τις κατηγορίες αξιόποινων πράξεων και ποινών και μέτρων οι οποίοι προβλέπονται στην παρούσα απόφαση δεν αποσκοπούν στην καθιέρωση νομικής αντιστοιχίας μεταξύ των προβλεπόμενων σε εθνική κλίμακα αξιόποινων πράξεων και ποινών και μέτρων. Αποτελούν εργαλείο βοήθειας για την καλύτερη κατανόηση εκ μέρους του χρήστη των πραγματικών περιστατικών και του είδους της (των) ποινής(-ών) ή μέτρου(-ων) που περιέχεται(-ονται) στις διαβιβαζόμενες πληροφορίες. Η ακριβής αντιστοιχία των προαναφερομένων κωδικών δεν μπορεί να εξασφαλίζεται πλήρως από το κράτος μέλος που παρέχει την πληροφορία και δεν θα πρέπει να αποκλειστεί στις αρμόδιες αρχές στο κράτος μέλος παραλαβής να ερμηνεύουν τις πληροφορίες.

               (15)

               Οι πίνακες αναφοράς με τις κατηγορίες αξιόποινων πράξεων και ποινών και μέτρων θα πρέπει να επανεξετάζονται και να ενημερώνονται σύμφωνα με τη διαδικασία για την έκδοση εκτελεστικών μέτρων για τις αποφάσεις που προβλέπονται από τη συνθήκη για την Ευρωπαϊκή Ένωση.

               (16)

               Τα κράτη μέλη και η Επιτροπή θα πρέπει να ενημερώνουν και να πραγματοποιούν διαβουλεύσεις μεταξύ τους στο πλαίσιο του Συμβουλίου σύμφωνα με τις διαδικασίες που προβλέπει η συνθήκη για την Ευρωπαϊκή Ένωση, με σκοπό την κατάρτιση μη δεσμευτικού εγχειριδίου για τους επαγγελματίες του κλάδου, το οποίο θα πρέπει να αφορά κυρίως τις διαδικασίες που διέπουν την ανταλλαγή πληροφοριών, συγκεκριμένα τις διαδικασίες ταυτοποίησης των δραστών, την κοινή κατανόηση των κατηγοριών αδικημάτων και ποινών και μέτρων και την επεξήγηση των προβληματικών εθνικών αδικημάτων και ποινών και μέτρων, καθώς και την εξασφάλιση του αναγκαίου συντονισμού για την ανάπτυξη και λειτουργία του ECRIS.

               (17)

               Προκειμένου να επισπευσθεί η ανάπτυξη του ECRIS, η Επιτροπή θα πρέπει να υιοθετήσει μια σειρά τεχνικών ρυθμίσεων για να βοηθήσει τα κράτη μέλη να προετοιμάσουν την τεχνική υποδομή που απαιτείται για τη διασύνδεση των εθνικών βάσεων δεδομένων ποινικού μητρώου. Η Επιτροπή μπορεί να διαθέσει λογισμικό εφαρμογής αναφοράς, δηλαδή κατάλληλο λογισμικό που θα παρέχει στα κράτη μέλη τη δυνατότητα για μια τέτοια διασύνδεση, τα δε κράτη μέλη θα μπορούν να επιλέξουν να χρησιμοποιήσουν το λογισμικό αυτό αντί δικού τους λογισμικού διασύνδεσης για την εφαρμογή του κοινού συνόλου πρωτοκόλλων που επιτρέπει την ανταλλαγή πληροφοριών μεταξύ βάσεων δεδομένων ποινικού μητρώου.

               (18)

               Η απόφαση-πλαίσιο 2008/977/ΔΕΥ του Συμβουλίου, της 27ης Νοεμβρίου 2008, για την προστασία των δεδομένων προσωπικού χαρακτήρα που τυγχάνουν επεξεργασίας στο πλαίσιο της αστυνομικής και δικαστικής συνεργασίας σε ποινικές υποθέσεις (5) θα πρέπει να εφαρμόζεται για την ηλεκτρονική ανταλλαγή πληροφοριών προερχόμενων από τα ποινικά μητρώα των κρατών μελών, παρέχοντας επαρκές επίπεδο προστασίας των δεδομένων κατά την ανταλλαγή πληροφοριών μεταξύ κρατών μελών και επιτρέποντας στα κράτη μέλη να απαιτούν υψηλότερα πρότυπα προστασίας κατά την επεξεργασία δεδομένων σε εθνικό επίπεδο.

               (19)

               Επειδή ο στόχος της παρούσας απόφασης, δηλαδή η ανάπτυξη συστήματος ηλεκτρονικής διαβίβασης πληροφοριών μεταξύ κρατών μελών για τις ποινικές καταδίκες, δεν μπορεί να επιτευχθεί σε ικανοποιητικό βαθμό με μονομερείς ενέργειες των κρατών μελών και μπορεί, κατά συνέπεια, λόγω της αναγκαιότητας συντονισμένης δράσης στην Ευρωπαϊκή Ένωση, να επιτευχθεί καλύτερα σε επίπεδο Ευρωπαϊκής Ένωσης, το Συμβούλιο δύναται να θεσπίσει μέτρα σύμφωνα με την αρχή της επικουρικότητας, η οποία μνημονεύεται στο άρθρο 2 της συνθήκης για την Ευρωπαϊκή Ένωση και καθορίζεται στο άρθρο 5 της συνθήκης για την Ευρωπαϊκή Κοινότητα. Σύμφωνα με την αρχή της αναλογικότητας, όπως καθορίζεται στο άρθρο 5 της συνθήκης για την Ευρωπαϊκή Κοινότητα, η παρούσα απόφαση δεν υπερβαίνει το μέτρο που είναι αναγκαίο για την επίτευξη του εν λόγω στόχου.

               (20)

               Η παρούσα απόφαση σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από το άρθρο 6 της συνθήκης για την Ευρωπαϊκή Ένωση και αντικατοπτρίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης,

         ΑΠΟΦΑΣΙΖΕΙ:
   Άρθρο 1
   Αντικείμενο
   Με την παρούσα απόφαση δημιουργείται το Ευρωπαϊκό Σύστημα Πληροφοριών Ποινικού Μητρώου (ECRIS).
   Η παρούσα απόφαση καθορίζει επίσης ορισμένες παραμέτρους του τυποποιημένου μορφότυπου που θα διέπει τις ηλεκτρονικές ανταλλαγές πληροφοριών προερχόμενων από ποινικά μητρώα μεταξύ των κρατών μελών, ιδίως σε σχέση με τις πληροφορίες για την αξιόποινη πράξη που οδήγησε στην καταδίκη και τις πληροφορίες για το περιεχόμενο της καταδίκης· επίσης καθορίζονται ορισμένα άλλα γενικά και τεχνικά μέσα εφαρμογής που σχετίζονται με την οργάνωση και τη διευκόλυνση των ανταλλαγών πληροφοριών.
   Άρθρο 2
   Ορισμοί
   Για τους σκοπούς της παρούσας απόφασης ισχύουν οι ορισμοί που παρατίθενται στην απόφαση-πλαίσιο 2009/315/ΔΕΥ.
   Άρθρο 3
   Ευρωπαϊκό Σύστημα Πληροφοριών Ποινικού Μητρώου (ECRIS)
   1.   Το ECRIS είναι αποκεντρωμένο σύστημα πληροφορικής για την ανταλλαγή πληροφοριών, το οποίο στηρίζεται στις βάσεις δεδομένων ποινικού μητρώου που υπάρχουν σε κάθε κράτος μέλος. Αποτελείται από τα ακόλουθα στοιχεία:

               α)

               λογισμικό διασύνδεσης κατασκευασμένο σύμφωνα με ένα κοινό σύνολο πρωτοκόλλων και το οποίο επιτρέπει την ανταλλαγή πληροφοριών μεταξύ των βάσεων δεδομένων ποινικού μητρώου των κρατών μελών·

               β)

               κοινή επικοινωνιακή υποδομή η οποία παρέχει κρυπτογραφημένο δίκτυο.

         2.   Η παρούσα απόφαση δεν αποσκοπεί στη δημιουργία συγκεντρωτικής βάσης δεδομένων ποινικού μητρώου. Το σύνολο των δεδομένων ποινικού μητρώου αποθηκεύεται αποκλειστικά σε βάσεις δεδομένων τις οποίες διαχειρίζονται τα κράτη μέλη.
   3.   Οι κεντρικές αρχές των κρατών μελών που μνημονεύονται στο άρθρο 3 της απόφασης-πλαισίου 2009/315/ΔΕΥ δεν διαθέτουν άμεση επιγραμμική πρόσβαση στις βάσεις δεδομένων ποινικού μητρώου των άλλων κρατών μελών. Για τη διασφάλιση της εμπιστευτικότητας και της ακεραιότητας των πληροφοριών ποινικού μητρώου που διαβιβάζονται σε άλλα κράτη μέλη, εφαρμόζονται οι καλύτερες διαθέσιμες τεχνικές, οι οποίες προσδιορίζονται από κοινού από τα κράτη μέλη με τη συνδρομή της Επιτροπής.
   4.   Το λογισμικό διασύνδεσης και οι βάσεις δεδομένων που χρησιμοποιούνται για την αποθήκευση, αποστολή και λήψη πληροφοριών προερχόμενων από τα ποινικά μητρώα λειτουργούν υπό την ευθύνη του οικείου κράτους μέλους.
   5.   Η κοινή επικοινωνιακή υποδομή είναι το δίκτυο επικοινωνιών S-TESTA. Κάθε μελλοντική του εξέλιξη ή άλλο εναλλακτικό ασφαλές δίκτυο εξασφαλίζουν ότι η υφιστάμενη κοινή επικοινωνιακή υποδομή συνεχίζει να ανταποκρίνεται στις προϋποθέσεις της παραγράφου 6.
   6.   Η κοινή επικοινωνιακή υποδομή λειτουργεί υπό την ευθύνη της Επιτροπής, πληροί τις απαιτήσεις ασφαλείας και ανταποκρίνεται απόλυτα στις ανάγκες του ECRIS.
   7.   Για να διασφαλισθεί η αποτελεσματική λειτουργία του ECRIS, η Επιτροπή παρέχει γενική υποστήριξη και τεχνική συνδρομή, συμπεριλαμβανομένης της συλλογής και κατάρτισης των στατιστικών του άρθρου 6 παράγραφος 2 στοιχείο β) σημείο i) και του λογισμικού εφαρμογής αναφοράς.
   8.   Ανεξάρτητα από τη δυνατότητα αξιοποίησης χρηματοδοτικών προγραμμάτων της Ευρωπαϊκής Ένωσης με βάση τις εφαρμοστέες διατάξεις, κάθε κράτος μέλος αναλαμβάνει τα έξοδα στα οποία υποβάλλεται με σκοπό την εφαρμογή, διαχείριση, χρήση και συντήρηση της δικής του βάσης δεδομένων ποινικού μητρώου και του λογισμικού διασύνδεσης της παραγράφου 1.
   Η Επιτροπή αναλαμβάνει τα έξοδα που συνεπάγονται η εφαρμογή, διαχείριση, χρήση, συντήρηση και οι μελλοντικές εξελίξεις της κοινής επικοινωνιακής υποδομής του ECRIS, καθώς και η εφαρμογή και οι μελλοντικές εξελίξεις του λογισμικού εφαρμογής αναφοράς.
   Άρθρο 4
   Μορφότυπο διαβίβασης πληροφοριών
   1.   Κατά τη διαβίβαση πληροφοριών σύμφωνα με το άρθρο 4 παράγραφοι 2 και 3 και το άρθρο 7 της απόφασης-πλαισίου 2009/315/ΔΕΥ, σχετικά με το όνομα ή τον νομικό χαρακτηρισμό της αξιόποινης πράξης και την εφαρμοστέα διάταξη νόμου, τα κράτη μέλη αναφέρονται στον αντίστοιχο κωδικό για καθεμία από τις αξιόποινες πράξεις που αναφέρονται στη διαβίβαση, σύμφωνα με τον πίνακα με τις αξιόποινες πράξεις του παραρτήματος Α. Σε εξαιρετικές περιπτώσεις, όπου η αξιόποινη πράξη δεν αντιστοιχεί σε συγκεκριμένη υποκατηγορία, ο κωδικός «ανοικτή κατηγορία» της σχετικής ή της εγγύτερης κατηγορίας αξιόποινων πράξεων ή, ελλείψει τούτου, ο κωδικός «λοιπές αξιόποινες πράξεις» χρησιμοποιείται για τη συγκεκριμένη πράξη.
   Τα κράτη μέλη μπορούν επίσης να παρέχουν τις διαθέσιμες πληροφορίες που αφορούν τον βαθμό τέλεσης και τη μορφή συμμετοχής στην αξιόποινη πράξη καθώς και, αναλόγως της περιπτώσεως, την ύπαρξη ολικής ή μερικής απαλλαγής από ποινική ευθύνη ή την υποτροπή.
   2.   Κατά τη διαβίβαση των πληροφοριών σύμφωνα με το άρθρο 4 παράγραφοι 2 και 3 και το άρθρο 7 της απόφασης-πλαισίου 2009/315/ΔΕΥ, σχετικά με το περιεχόμενο της καταδίκης, κυρίως την ποινή και τυχόν συμπληρωματικές ποινές, μέτρα ασφάλειας και μεταγενέστερες αποφάσεις που τροποποιούν την εκτέλεση της ποινής, τα κράτη μέλη αναφέρονται στον κωδικό που αντιστοιχεί σε καθεμία από τις ποινές και μέτρα που αναφέρονται στη διαβίβαση, σύμφωνα με τον πίνακα με τις ποινές και τα μέτρα του παραρτήματος B. Σε εξαιρετικές περιπτώσεις, όπου η ποινή ή το μέτρο δεν αντιστοιχεί σε συγκεκριμένη υποκατηγορία, ο κωδικός «ανοικτή κατηγορία» της σχετικής ή της εγγύτερης κατηγορίας ποινών και μέτρων ή, ελλείψει τούτου, ο κωδικός «λοιπές ποινές και μέτρα» χρησιμοποιείται για τη συγκεκριμένη ποινή ή μέτρο.
   Τα κράτη μέλη παρέχουν επίσης, κατά περίπτωση, διαθέσιμες πληροφορίες όσον αφορά τη φύση και/ή τους όρους εκτέλεσης της επιβληθείσας ποινής ή μέτρου όπως προβλέπεται στις παραμέτρους του παραρτήματος Β. Η παράμετρος «μη ποινική απόφαση» αναφέρεται μόνο σε περιπτώσεις όπου οι πληροφορίες για μια τέτοια απόφαση παρέχονται σε εθελοντική βάση από το κράτος μέλος ιθαγένειας του οικείου προσώπου, σε απάντηση σε αίτημα για πληροφορίες σχετικά με καταδίκες.
   Άρθρο 5
   Πληροφορίες για τις εθνικές αξιόποινες πράξεις, τις ποινές και τα μέτρα
   1.   Οι ακόλουθες πληροφορίες θα παρέχονται από τα κράτη μέλη στη Γενική Γραμματεία του Συμβουλίου, με σκοπό ιδίως την κατάρτιση του μη δεσμευτικού εγχειριδίου για τους επαγγελματίες του κλάδου που προβλέπεται στο άρθρο 6 παράγραφος 2 στοιχείο α):

               α)

               κατάλογο των εθνικών αξιόποινων πράξεων που εμπίπτουν σε καθεμιά από τις κατηγορίες του πίνακα με τις αξιόποινες πράξεις του παραρτήματος A. Ο εν λόγω κατάλογος περιλαμβάνει την ονομασία ή τον νομικό χαρακτηρισμό της αξιόποινης πράξης και αναφορά στις εφαρμοστέες διατάξεις νόμου. Είναι επίσης δυνατό να περιλαμβάνει σύντομη περιγραφή της αντικειμενικής υπόστασης της αξιόποινης πράξης·

               β)

               κατάλογο των διαφόρων ειδών ποινών, των τυχόν συμπληρωματικών ποινών, των μέτρων ασφάλειας και των ενδεχόμενων μεταγενέστερων αποφάσεων που τροποποιούν την εκτέλεση της ποινής, όπως καθορίζονται στην εθνική νομοθεσία, για καθεμιά από τις κατηγορίες που μνημονεύονται στον πίνακα ποινών και μέτρων του παραρτήματος Β. Είναι επίσης δυνατό να περιλαμβάνει σύντομη περιγραφή της συγκεκριμένης ποινής ή μέτρου.

         2.   Οι κατάλογοι και οι περιγραφές που αναφέρονται στην παράγραφο 1 ενημερώνονται τακτικά από τα κράτη μέλη. Τα ενημερωμένα στοιχεία αποστέλλονται στη Γενική Γραμματεία του Συμβουλίου.
   3.   Η Γενική Γραμματεία του Συμβουλίου διαβιβάζει στα κράτη μέλη και στην Επιτροπή τις πληροφορίες που λαμβάνει δυνάμει αυτού του άρθρου.
   Άρθρο 6
   Εκτελεστικά μέτρα
   1.   Το Συμβούλιο, αποφασίζοντας με ειδική πλειοψηφία και μετά από διαβούλευση με το Ευρωπαϊκό Κοινοβούλιο, εγκρίνει οιαδήποτε τυχόν αναγκαία τροποποίηση των παραρτημάτων Α και Β.
   2.   Οι αντιπρόσωποι των οικείων υπηρεσιών των διοικητικών αρχών των κρατών μελών και της Επιτροπής ενημερώνονται και συνεννοούνται μεταξύ τους στο πλαίσιο του Συμβουλίου με σκοπό:

               α)

               την κατάρτιση μη δεσμευτικού εγχειριδίου για τους επαγγελματίες του κλάδου στο οποίο θα προβλέπεται η διαδικασία ανταλλαγής πληροφοριών μέσω του ECRIS, και το οποίο θα περιλαμβάνει ιδίως τις ρυθμίσεις για την ταυτοποίηση των δραστών και θα καταγράφει την κοινή κατανόηση των κατηγοριών αξιόποινων πράξεων και ποινών και μέτρων που απαριθμούνται στα παραρτήματα A και B αντίστοιχα·

               β)

               το συντονισμό της δράσης τους για την τεχνική ανάπτυξη και τη λειτουργία του ECRIS, ιδίως σε σχέση με:

                           i)

                           την εγκαθίδρυση συστημάτων και διαδικασιών καταγραφής που επιτρέπουν την παρακολούθηση της λειτουργίας του ECRIS και την καθιέρωση μη προσωπικών στατιστικών που αφορούν τη μέσω του ECRIS ανταλλαγή πληροφοριών προερχόμενων από τα ποινικά μητρώα,

                           ii)

                           την υιοθέτηση τεχνικών προδιαγραφών της ανταλλαγής, συμπεριλαμβανομένων των απαιτήσεων ασφάλειας, ιδίως όσον αφορά το κοινό σύνολο πρωτοκόλλων,

                           iii)

                           την καθιέρωση διαδικασιών για την εξακρίβωση της συμβατότητας των εθνικών εφαρμογών λογισμικού με τις τεχνικές προδιαγραφές.

         Άρθρο 7
   Έκθεση
   Οι υπηρεσίες της Επιτροπής δημοσιεύουν ανά τακτά χρονικά διαστήματα έκθεση με αντικείμενο τη μέσω του ECRIS ανταλλαγή πληροφοριών προερχόμενων από τα ποινικά μητρώα με βάση ιδίως τα στατιστικά δεδομένα που αναφέρονται στο άρθρο 6 παράγραφος 2 στοιχείο β) σημείο i). Η έκθεση αυτή δημοσιεύεται για πρώτη φορά ένα έτος μετά την υποβολή της έκθεσης που προβλέπεται στο άρθρο 13 παράγραφος 3 της απόφασης-πλαισίου 2009/315/ΔΕΥ.
   Άρθρο 8
   Θέση σε εφαρμογή και προθεσμίες
   1.   Τα κράτη μέλη θεσπίζουν τα μέτρα που απαιτούνται για τη συμμόρφωση με τις διατάξεις της παρούσας απόφασης έως τις 7 Απριλίου 2012.
   2.   Τα κράτη μέλη χρησιμοποιούν το μορφότυπο που καθορίζεται στο άρθρο 4 και συμμορφώνονται με τους τρόπους οργάνωσης και διευκόλυνσης των ανταλλαγών πληροφοριών που καθορίζονται στην παρούσα απόφαση από την ημερομηνία που κοινοποιείται σύμφωνα με το άρθρο 11 παράγραφος 6 της απόφασης-πλαισίου 2009/315/ΔΕΥ.
   Άρθρο 9
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 6 Απριλίου 2009.

            Για το Συμβούλιο

            Ο Πρόεδρος

         J. POSPÍŠIL

      (1)  Βλέπε σελίδα 23 της παρούσας Επίσημης Εφημερίδας.

      (2)  Γνώμη που διατυπώθηκε στις 9 Οκτωβρίου 2008 (δεν έχει ακόμα δημοσιευθεί στην Επίσημη Εφημερίδα).

      (3)  ΕΕ C 53 της 3.3.2005, σ. 1.

      (4)  ΕΕ C 198 της 12.8.2005, σ. 1.

      (5)  ΕΕ L 350 της 30.12.2008, σ. 60.

      ΠΑΡΑΡΤΗΜΑ A

         Κοινός πίνακας με τις κατηγορίες αξιόποινων πράξεων κατά το άρθρο 4

                     Παράμετροι

                  Βαθμός τέλεσης:

                  Τελεσθείσα πράξη

                  C

                  Απόπειρα ή προετοιμασία

                  A

                  Στοιχείο που δεν διαβιβάσθηκε

                  Ø

                  Μορφή συμμετοχής:

                  Αυτουργός

                  M

                  Συνεργός ή ηθικός αυτουργός/διοργανωτής, μέλος συμμορίας

                  H

                  Στοιχείο που δεν διαβιβάσθηκε

                  Ø

                  Απαλλαγή από ποινική ευθύνη:

                  Ψυχική πάθηση ή μειωμένος καταλογισμός

                  S

                     Υποτροπή

                  R

                  Κωδικός

                  Κατηγορίες και υποκατηγορίες αξιόποινων πράξεων

                  0100 00
                  ανοικτή κατηγορία

                     Αδικήματα υπαγόμενα στη δικαιοδοσία του Διεθνούς Ποινικού Δικαστηρίου

                  0101 00

                  Γενοκτονία

                  0102 00

                  Εγκλήματα κατά της ανθρωπότητας

                  0103 00

                  Εγκλήματα πολέμου

                  0200 00
                  ανοικτή κατηγορία

                     Συμμετοχή σε εγκληματική οργάνωση

                  0201 00

                  Διεύθυνση εγκληματικής οργάνωσης

                  0202 00

                  Ενσυνείδητη συμμετοχή σε αξιόποινες δραστηριότητες εγκληματικής οργάνωσης

                  0203 00

                  Ενσυνείδητη συμμετοχή σε μη αξιόποινες δραστηριότητες εγκληματικής οργάνωσης

                  0300 00
                  ανοικτή κατηγορία

                     Τρομοκρατία

                  0301 00

                  Διεύθυνση τρομοκρατικής ομάδας

                  0302 00

                  Ενσυνείδητη συμμετοχή στις δραστηριότητες τρομοκρατικής ομάδας

                  0303 00

                  Χρηματοδότηση της τρομοκρατίας

                  0304 00

                  Δημόσια πρόκληση σε τέλεση τρομοκρατικού εγκλήματος Στρατολόγηση και εκπαίδευση τρομοκρατών

                  0305 00

                  Στρατολόγηση και εκπαίδευση τρομοκρατών

                  0400 00
                  ανοικτή κατηγορία

                     Εμπορία ανθρώπων

                  0401 00

                  Εμπορία ανθρώπων με σκοπό την εκμετάλλευση για την παροχή εργασίας ή υπηρεσιών

                  0402 00

                  Εμπορία ανθρώπων με σκοπό την εκμετάλλευση αλλότριας πορνείας ή άλλες μορφές σεξουαλικής εκμετάλλευσης

                  0403 00

                  Εμπορία ανθρώπων με σκοπό την αφαίρεση οργάνων ή ανθρώπινων ιστών

                  0404 00

                  Εμπορία ανθρώπων με σκοπό τη δουλεία, πρακτικές που προσομοιάζουν με δουλεία ή την ειλωτεία

                  0405 00

                  Εμπορία ανθρώπων με σκοπό την εκμετάλλευση ανηλίκου για την παροχή εργασίας ή υπηρεσιών

                  0406 00

                  Εμπορία ανθρώπων με σκοπό την εκμετάλλευση της πορνείας ανηλίκων ή άλλες μορφές σεξουαλικής εκμετάλλευσης ανηλίκων

                  0407 00

                  Εμπορία ανθρώπων με σκοπό την αφαίρεση οργάνων ή ανθρώπινων ιστών από το σώμα ανηλίκου

                  0408 00

                  Εμπορία ανθρώπων με σκοπό τη δουλεία, πρακτικές που προσομοιάζουν με δουλεία ή την ειλωτεία εις βάρος ανηλίκου

                  0500 00
                  ανοικτή κατηγορία

                     Παράνομη διακίνηση (1) και άλλες αξιόποινες πράξεις που αφορούν όπλα, πυροβόλα όπλα, μέρη και εξαρτήματα αυτών, πυρομαχικά και εκρηκτικά

                  0501 00

                  Παράνομη κατασκευή όπλων, πυροβόλων όπλων, των μερών και εξαρτημάτων τους, πυρομαχικών και εκρηκτικών

                  0502 00

                  Παράνομη διακίνηση όπλων, πυροβόλων όπλων, των μερών και εξαρτημάτων τους, πυρομαχικών και εκρηκτικών σε εθνικό επίπεδο (2)

                  0503 00

                  Παράνομη εξαγωγή ή εισαγωγή όπλων, πυροβόλων όπλων, των μερών και εξαρτημάτων τους πυρομαχικών και εκρηκτικών

                  0504 00

                  Παράνομη κατοχή ή χρήση όπλων, πυροβόλων όπλων, των μερών και εξαρτημάτων τους πυρομαχικών και εκρηκτικών

                  0600 00
                  ανοικτή κατηγορία

                     Περιβαλλοντικά εγκλήματα

                  0601 00

                  Καταστροφή ή πρόκληση βλάβης σε προστατευόμενα είδη πανίδας ή χλωρίδας

                  0602 00

                  Παράνομη απόρριψη ρυπογόνων ουσιών ή ιονίζουσας ακτινοβολίας στην ατμόσφαιρα, το έδαφος ή τα ύδατα

                  0603 00

                  Αδικήματα που σχετίζονται με απόβλητα, περιλαμβανομένων των επικίνδυνων αποβλήτων

                  0604 00

                  Αδικήματα που σχετίζονται με την παράνομη διακίνηση (1) προστατευόμενων ειδών πανίδας ή χλωρίδας ή τμημάτων τους

                  0605 00

                  Περιβαλλοντικά αδικήματα εξ αμελείας

                  0700 00
                  ανοικτή κατηγορία

                     Αδικήματα που σχετίζονται με ναρκωτικές και πρόδρομες ουσίες και άλλα αδικήματα κατά της δημόσιας υγείας

                  0701 00

                  Αδικήματα που σχετίζονται με την παράνομη διακίνηση (3) ναρκωτικών, ψυχοτρόπων και πρόδρομων ουσιών όταν σκοπός δεν είναι αποκλειστικά και μόνο η προσωπική κατανάλωση

                  0702 00

                  Παράνομη κατανάλωση ναρκωτικών καθώς και απόκτηση, κατοχή, παρασκευή ή παραγωγή τους με αποκλειστικό σκοπό την προσωπική κατανάλωση

                  0703 00

                  Παροχή βοήθειας ή παρακίνηση άλλων να κάνουν παράνομη χρήση ναρκωτικών ή ψυχότροπων ουσιών

                  0704 00

                  Παρασκευή ή παραγωγή ναρκωτικών ουσιών όταν σκοπός δεν είναι αποκλειστικά και μόνο η προσωπική κατανάλωση

                  0800 00
                  ανοικτή κατηγορία

                     Εγκλήματα κατά του προσώπου

                  0801 00

                  Ανθρωποκτονία εκ προθέσεως

                  0802 00

                  Διακεκριμένες περιπτώσεις ανθρωποκτονίας εκ προθέσεως (4)

                  0803 00

                  Ανθρωποκτονία εξ αμελείας

                  0804 00

                  Θανάτωση νεογνού από τη μητέρα του/της εκ προθέσεως

                  0805 00

                  Παράνομη άμβλωση

                  0806 00

                  Παράνομη ευθανασία

                  0807 00

                  Αδικήματα που σχετίζονται με αυτοκτονία

                  0808 00

                  Άσκηση βίας με συνέπεια την πρόκληση θανάτου

                  0809 00

                  Πρόκληση σοβαρής σωματικής βλάβης, παραμόρφωσης ή μόνιμης αναπηρίας

                  0810 00

                  Εξ αμελείας πρόκληση σοβαρής σωματικής βλάβης, παραμόρφωσης ή μόνιμης αναπηρίας

                  0811 00

                  Πρόκληση ελαφράς σωματικής βλάβης

                  0812 00

                  Εξ αμελείας πρόκληση ελαφράς σωματικής βλάβης

                  0813 00

                  Έκθεση σε κίνδυνο θανάτου ή σοβαρής σωματικής βλάβης

                  0814 00

                  Βασανιστήρια

                  0815 00

                  Εγκατάλειψη ατόμου που χρήζει βοηθείας

                  0816 00

                  Αδικήματα που σχετίζονται με αφαίρεση οργάνων ή ιστών χωρίς άδεια ή συναίνεση

                  0817 00

                  Αδικήματα που σχετίζονται με παράνομη διακίνηση (3) ανθρώπινων οργάνων ή ιστών

                  0818 00

                  Οικογενειακή βία ή απειλή

                  0900 00
                  ανοικτή κατηγορία

                     Αδικήματα κατά της προσωπικής ελευθερίας, της αξιοπρέπειας και άλλων προστατευόμενων συμφερόντων, περιλαμβανομένου του ρατσισμού και της ξενοφοβίας

                  0901 00

                  Απαγωγή, απαγωγή για λύτρα, παράνομη κράτηση

                  0902 00

                  Παράνομη σύλληψη ή στέρηση της ελευθερίας από δημόσια αρχή

                  0903 00

                  Περιαγωγή σε ομηρία

                  0904 00

                  Παράνομη αρπαγή αεροσκάφους ή πλοίου

                  0905 00

                  Εξύβριση, συκοφαντία, δυσφήμηση, απείθεια προς δικαστήριο

                  0906 00

                  Απειλές

                  0907 00

                  Άσκηση καταναγκασμού ή πιέσεων, παρενοχλητική παρακολούθηση, παρενόχληση ή επίθεση ψυχολογικού ή συναισθηματικού χαρακτήρα

                  0908 00

                  Εκβίαση

                  0909 00

                  Διακεκριμένη εκβίαση

                  0910 00

                  Παράνομη είσοδος σε ιδιωτική ιδιοκτησία

                  0911 00

                  Παραβίαση της ιδιωτικότητας εκτός από την παράνομη είσοδο σε ιδιωτική ιδιοκτησία

                  0912 00

                  Αδικήματα κατά της προστασίας δεδομένων προσωπικού χαρακτήρα

                  0913 00

                  Παράνομη υποκλοπή δεδομένων ή επικοινωνιών

                  0914 00

                  Άσκηση διακρίσεων με βάση το φύλο, τη φυλή, τον γενετήσιο προσανατολισμό, το θρήσκευμα ή την εθνοτική καταγωγή

                  0915 00

                  Δημόσια προτροπή σε φυλετικές διακρίσεις

                  0916 00

                  Δημόσια προτροπή σε φυλετικό μίσος

                  0917 00

                  Εκβιασμός

                  1000 00
                  ανοικτή κατηγορία

                     Εγκλήματα κατά της γενετήσιας ελευθερίας

                  1001 00

                  Βιασμός

                  1002 00

                  Διακεκριμένος βιασμός (5) πλην του βιασμού ανηλίκου

                  1003 00

                  Εξαναγκασμός σε ασέλγεια

                  1004 00

                  Μαστροπεία

                  1005 00

                  Άσεμνη συμπεριφορά

                  1006 00

                  Σεξουαλική παρενόχληση

                  1007 00

                  Προσφορά υπηρεσιών από εκπορνευόμενο άτομο

                  1008 00

                  Σεξουαλική εκμετάλλευση ανηλίκου

                  1009 00

                  Αδικήματα που σχετίζονται με την παιδική πορνογραφία ή άσεμνες εικόνες ανηλίκων

                  1010 00

                  Βιασμός ανηλίκου

                  1011 00

                  Εξαναγκασμός ανηλίκου σε ασέλγεια

                  1100 00
                  ανοικτή κατηγορία

                     Αδικήματα κατά του οικογενειακού δικαίου

                  1101 00

                  Παράνομες γενετήσιες σχέσεις μεταξύ στενών συγγενών

                  1102 00

                  Πολυγαμία

                  1103 00

                  Αποφυγή της υποχρέωσης καταβολής διατροφής

                  1104 00

                  Παραμέληση ή εγκατάλειψη ανηλίκου ή ατόμου με αναπηρία

                  1105 00

                  Μη συμμόρφωση με διαταγή παράδοσης ή παράνομη απόσπαση ανηλίκου

                  1200 00
                  ανοικτή κατηγορία

                     Αδικήματα κατά του κράτους, της δημόσιας τάξης, της απονομής δικαιοσύνης ή δημόσιων αξιωματούχων

                  1201 00

                  Κατασκοπία

                  1202 00

                  Έσχατη προδοσία

                  1203 00

                  Αδικήματα που σχετίζονται με εκλογές και δημοψηφίσματα

                  1204 00

                  Απόπειρα κατά της ζωής ή της σωματικής ακεραιότητας αρχηγού κράτους

                  1205 00

                  Περιύβριση του κράτους, του έθνους ή κρατικών συμβόλων

                  1206 00

                  Περιύβριση αρχής ή αντίσταση κατά φορέα δημόσιας αρχής

                  1207 00

                  Εκβιασμός, άσκηση καταναγκασμού ή πιέσεων κατά φορέα δημόσιας εξουσίας

                  1208 00

                  Βιαιοπραγία ή απειλή κατά φορέα δημόσιας εξουσίας

                  1209 00

                  Αδικήματα κατά της δημόσιας τάξης, διατάραξη της κοινής ειρήνης

                  1210 00

                  Άσκηση βίας κατά τη διάρκεια αθλητικών εκδηλώσεων

                  1211 00

                  Κλοπή δημόσιου ή διοικητικού εγγράφου

                  1212 00

                  Παρακώλυση ή διαστρέβλωση της απονομής δικαιοσύνης, προβολή ψευδών ισχυρισμών σε ποινική ή δικαστική διαδικασία, ψευδορκία

                  1213 00

                  Αντιποίηση της ταυτότητας άλλου προσώπου ή αρχής

                  1214 00

                  Απόδραση κρατουμένου

                  1300 00
                  ανοικτή κατηγορία

                     Αδικήματα κατά της δημόσιας περιουσίας ή του δημόσιου συμφέροντος

                  1301 00

                  Απάτη σε σχέση με κρατικά ή οικογενειακά επιδόματα ή παροχές κοινωνικής ασφάλισης

                  1302 00

                  Απάτη σε σχέση με ευρωπαϊκές παροχές ή ενισχύσεις

                  1303 00

                  Αδικήματα που σχετίζονται με παράνομα τυχερά παίγνια

                  1304 00

                  Παρακώλυση της διεξαγωγής δημόσιων διαγωνισμών

                  1305 00

                  Ενεργητική ή παθητική δωροδοκία δημοσίου υπαλλήλου ή προσώπου που κατέχει δημόσιο αξίωμα ή δημόσια εξουσία

                  1306 00

                  Κατάχρηση, υπεξαίρεση ή άλλου είδους εκτροπή ξένης περιουσίας από δημόσιο υπάλληλο

                  1307 00

                  Κατάχρηση αξιώματος από δημόσιο υπάλληλο

                  1400 00
                  ανοικτή κατηγορία

                     Φορολογικά αδικήματα και αδικήματα που αφορούν τα τελωνεία

                  1401 00

                  Φορολογικά αδικήματα

                  1402 00

                  Αδικήματα που αφορούν τα τελωνεία

                  1500 00
                  ανοικτή κατηγορία

                     Αδικήματα που σχετίζονται με την οικονομία και το εμπόριο

                  1501 00

                  Πτώχευση ή δολία χρεοκοπία

                  1502 00

                  Παραβίαση της λογιστικής νομοθεσίας, κατάχρηση, απόκρυψη περιουσιακών στοιχείων ή παράνομη επαύξηση του παθητικού εταιρείας

                  1503 00

                  Παραβίαση των κανόνων ανταγωνισμού

                  1504 00

                  Νομιμοποίηση εσόδων από εγκληματικές δραστηριότητες

                  1505 00

                  Ενεργητική ή παθητική δωροδοκία στον ιδιωτικό τομέα

                  1506 00

                  Αποκάλυψη απορρήτου ή παραβίαση υποχρέωσης τήρησης απορρήτου

                  1507 00

                  Πράξεις κατόχων εμπιστευτικών πληροφοριών

                  1600 00
                  ανοικτή κατηγορία

                     Αδικήματα κατά της ιδιοκτησίας ή φθορά ξένης ιδιοκτησίας

                  1601 00

                  Υπεξαίρεση

                  1602 00

                  Υπεξαίρεση ή παράνομη εκτροπή ενέργειας

                  1603 00

                  Απάτη συμπεριλαμβανομένης της καταδολίευσης

                  1604 00

                  Διακίνηση κλαπέντων αντικειμένων

                  1605 00

                  Παράνομη διακίνηση (6) πολιτιστικών αγαθών, συμπεριλαμβανομένων των αρχαιοτήτων και των έργων τέχνης

                  1606 00

                  Εκ προθέσεως φθορά ή καταστροφή περιουσιακών στοιχείων

                  1607 00

                  Εξ αμελείας φθορά ή καταστροφή περιουσιακών στοιχείων

                  1608 00

                  Δολιοφθορά

                  1609 00

                  Αδικήματα κατά της βιομηχανικής ή διανοητικής ιδιοκτησίας

                  1610 00

                  Εμπρησμός

                  1611 00

                  Θάνατος ή τραυματισμός προσώπου λόγω εμπρησμού

                  1612 00

                  Εμπρησμός δάσους

                  1700 00
                  ανοικτή κατηγορία

                     Αδικήματα κλοπής

                  1701 00

                  Κλοπή

                  1702 00

                  Κλοπή κατόπιν παράνομης εισόδου σε ξένη ιδιοκτησία.

                  1703 00

                  Κλοπή συνοδευόμενη από άσκηση βίας ή χρήση όπλων, ή απειλές άσκησης βίας ή χρήσης όπλων κατά προσώπου

                  1704 00

                  Μορφές διακεκριμένης κλοπής που δεν συνοδεύεται από άσκηση βίας ή χρήση όπλων, ή απειλές άσκησης βίας ή χρήσης όπλων κατά προσώπου

                  1800 00
                  ανοικτή κατηγορία

                     Αδικήματα κατά συστημάτων πληροφορικής και άλλα ηλεκτρονικά εγκλήματα

                  1801 00

                  Παράνομη πρόσβαση σε συστήματα πληροφορικής

                  1802 00

                  Παράνομη παρεμβολή σε σύστημα

                  1803 00

                  Παράνομη παρεμβολή σε δεδομένα

                  1804 00

                  Παραγωγή, κατοχή, διάδοση ή διακίνηση ηλεκτρονικού εξοπλισμού ή δεδομένων που καθιστούν δυνατή τη διάπραξη αξιόποινων πράξεων σε σχέση με ηλεκτρονικούς υπολογιστές

                  1900 00
                  ανοικτή κατηγορία

                     Κιβδηλεία μέσων πληρωμής

                  1901 00

                  Παραχάραξη ή κιβδηλεία νομισμάτων, συμπεριλαμβανομένου του ευρώ

                  1902 00

                  Παραχάραξη μέσων πληρωμής πλην των μετρητών

                  1903 00

                  Παραχάραξη ή κιβδηλεία δημόσιων πιστωτικών τίτλων

                  1904 00

                  Θέση σε κυκλοφορία ή χρήση παραχαραγμένου ή κίβδηλου νομίσματος, άλλων μέσων πληρωμής πλην των μετρητών ή δημόσιων πιστωτικών τίτλων

                  1905 00

                  Κατοχή εξοπλισμού προοριζόμενου για την παραχάραξη ή κιβδηλεία νομίσματος ή δημόσιων πιστωτικών τίτλων

                  2000 00
                  ανοικτή κατηγορία

                     Παραποίηση εγγράφων

                  2001 00

                  Παραποίηση δημόσιου ή διοικητικού εγγράφου από ιδιώτη

                  2002 00

                  Παραποίηση εγγράφου από δημόσιο υπάλληλο ή δημόσια αρχή

                  2003 00

                  Προμήθεια ή κτήση πλαστογραφημένου δημόσιου ή διοικητικού εγγράφου• προμήθεια ή κτήση πλαστογραφημένου εγγράφου από δημόσιο υπάλληλο ή δημόσια αρχή

                  2004 00

                  Χρήση πλαστογραφημένου δημόσιου ή διοικητικού εγγράφου

                  2005 00

                  Κατοχή εξοπλισμού προοριζόμενου για την παραποίηση δημόσιων ή διοικητικών εγγράφων

                  2006 00

                  Πλαστογραφία ιδιωτικών εγγράφων από ιδιώτη

                  2100 00
                  ανοικτή κατηγορία

                     Αδικήματα που συνίστανται σε παραβίαση των κανονισμών οδικής κυκλοφορίας

                  2101 00

                  Επικίνδυνη οδήγηση

                  2102 00

                  Οδήγηση υπό την επήρεια οινοπνευματωδών ποτών ή ναρκωτικών ουσιών

                  2103 00

                  Οδήγηση χωρίς άδεια ή ενώ ο οδηγός έχει εκπέσει του δικαιώματος οδήγησης

                  2104 00

                  Φυγή μετά από τροχαίο ατύχημα

                  2105 00

                  Αποφυγή οδικού ελέγχου

                  2106 00

                  Αδικήματα στον τομέα των οδικών μεταφορών

                  2200 00
                  ανοικτή κατηγορία

                     Αδικήματα που συνίστανται σε παραβίαση της εργατικής νομοθεσίας

                  2201 00

                  Παράνομη απασχόληση

                  2202 00

                  Αδικήματα σχετικά με την αμοιβή εργαζομένων, συμπεριλαμβανομένων των εισφορών κοινωνικής ασφάλισης

                  2203 00

                  Αδικήματα σχετικά με τις συνθήκες εργασίας ή την υγεία και ασφάλεια στην εργασία

                  2204 00

                  Αδικήματα σχετικά με την πρόσβαση ή την άσκηση επαγγελματικής δραστηριότητας

                  2205 00

                  Αδικήματα σχετικά με τον χρόνο εργασίας και τον χρόνο ανάπαυσης

                  2300 00
                  ανοικτή κατηγορία

                     Αδικήματα κατά της μεταναστευτικής νομοθεσίας

                  2301 00

                  Παράνομη είσοδος ή διαμονή

                  2302 00

                  Διευκόλυνση παράνομης εισόδου και διαμονής

                  2400 00
                  ανοικτή κατηγορία

                     Αδικήματα που σχετίζονται με στρατιωτικές υποχρεώσεις

                  2500 00
                  ανοικτή κατηγορία

                     Αδικήματα σχετικά με ορμονικές ουσίες και άλλους αυξητικούς παράγοντες

                  2501 00

                  Παράνομη εισαγωγή, εξαγωγή και προμήθεια ορμονικών ουσιών και άλλων αυξητικών παραγόντων

                  2600 00
                  ανοικτή κατηγορία

                     Αδικήματα σχετικά με πυρηνικές ύλες ή άλλες επικίνδυνες ραδιενεργές ουσίες

                  2601 00

                  Παράνομη εισαγωγή, εξαγωγή, προμήθεια ή κτήση πυρηνικών ή ραδιενεργών υλών

                  2700 00
                  ανοικτή κατηγορία

                     Άλλα αδικήματα

                  2701 00

                  Άλλα εκ προθέσεως αδικήματα

                  2702 00

                  Άλλα εξ αμελείας αδικήματα

         (1)  Διακίνηση σημαίνει εισαγωγή, εξαγωγή, απόκτηση, πώληση, παράδοση, κυκλοφορία ή μεταβίβαση, εκτός αν διευκρινίζεται άλλως σε αυτήν την κατηγορία.

         (2)  Για τους σκοπούς της παρούσας υποκατηγορίας, η διακίνηση περιλαμβάνει απόκτηση, πώληση, παράδοση, κυκλοφορία ή μεταβίβαση.

         (3)  Για τους σκοπούς της παρούσας υποκατηγορίας, η διακίνηση περιλαμβάνει εισαγωγή, εξαγωγή, απόκτηση, πώληση, παράδοση, κυκλοφορία ή μεταβίβαση.

         (4)  Για παράδειγμα: ιδιαίτερα επιβαρυντικές περιστάσεις.

         (5)  Παραδείγματος χάρη, βιασμός με ιδιαίτερη βαναυσότητα.

         (6)  Για τους σκοπούς της παρούσας υποκατηγορίας, η διακίνηση περιλαμβάνει εισαγωγή, εξαγωγή, απόκτηση, πώληση, παράδοση, κυκλοφορία ή μεταβίβαση.

      ΠΑΡΑΡΤΗΜΑ B

         Κοινός πίνακας με τις κατηγορίες ποινών και μέτρων κατά το άρθρο 4

                  Κωδικός

                  Κατηγορίες και υποκατηγορίες ποινών και μέτρων

                  1000
                  ανοικτή κατηγορία

                     Στέρηση ελευθερίας

                  1001

                  Φυλάκιση

                  1002

                  Ισόβια κάθειρξη

                  2000
                  ανοικτή κατηγορία

                     Περιορισμός της προσωπικής ελευθερίας

                  2001

                  Απαγόρευση διαμονής σε ορισμένους τόπους

                  2002

                  Απαγόρευση εξόδου από τη χώρα

                  2003

                  Απαγόρευση της παραμονής σε συγκεκριμένα μέρη

                  2004

                  Απαγόρευση εισόδου σε μαζική εκδήλωση

                  2005

                  Απαγόρευση της επικοινωνίας με ορισμένα πρόσωπα καθ’ οιονδήποτε τρόπο

                  2006

                  Θέση υπό ηλεκτρονική επιτήρηση (1)

                  2007

                  Υποχρέωση εμφάνισης κατά τακτά διαστήματα σε συγκεκριμένη αρχή

                  2008

                  Υποχρέωση παραμονής/διαμονής σε συγκεκριμένο μέρος

                  2009

                  Υποχρέωση του καταδικασθέντος να βρίσκεται στον τόπο διαμονής κατά τον καθορισμένο χρόνο

                  2010

                  Υποχρέωση συμμόρφωσης με μέτρα αναστολής που διέταξε το δικαστήριο, συμπεριλαμβανομένης της υποχρέωσης παραμονής υπό επιτήρηση

                  3000
                  ανοικτή κατηγορία

                     Απαγόρευση συγκεκριμένου δικαιώματος ή ικανότητας

                  3001

                  Έκπτωση από αξίωμα

                  3002

                  Απώλεια/αναστολή της ικανότητας κατοχής δημόσιου αξιώματος ή διορισμού σε δημόσιο αξίωμα

                  3003

                  Απώλεια/αναστολή του δικαιώματος του εκλέγειν ή εκλέγεσθαι

                  3004

                  Στέρηση της ικανότητας σύναψης δημόσιων συμβάσεων

                  3005

                  Στέρηση της ικανότητας λήψης κρατικών επιδοτήσεων

                  3006

                  Ακύρωση άδειας οδήγησης (2)

                  3007

                  Αναστολή ισχύος της άδειας οδήγησης

                  3008

                  Απαγόρευση οδήγησης συγκεκριμένων οχημάτων

                  3009

                  Απώλεια/αναστολή γονικής μέριμνας

                  3010

                  Απώλεια/αναστολή του δικαιώματος συμμετοχής σε δίκη υπό την ιδιότητα του πραγματογνώμονα ή του ενόρκου, ή του δικαιώματος ένορκης μαρτυρικής κατάθεσης

                  3011

                  Απώλεια ή αναστολή του δικαιώματος να έχει κανείς την ιδιότητα νόμιμου επιτρόπου (3)

                  3012

                  Απώλεια/αναστολή δικαιώματος κατοχής παρασήμου ή τίτλου

                  3013

                  Απαγόρευση της άσκησης επαγγελματικής, εμπορικής ή κοινωνικής δραστηριότητας

                  3014

                  Απαγόρευση της απασχόλησης ή άσκησης δραστηριότητας με ανηλίκους

                  3015

                  Υποχρέωση κλεισίματος επιχείρησης

                  3016

                  Απαγόρευση της οπλοκατοχής ή της οπλοφορίας

                  3017

                  Ανάκληση άδειας κυνηγίου ή αλιείας

                  3018

                  Απαγόρευση της έκδοσης επιταγών ή της χρήσης καρτών πληρωμής ή πιστωτικών καρτών

                  3019

                  Απαγόρευση της κατοχής ζώων

                  3020

                  Απαγόρευση της κατοχής ή της χρήσης ορισμένων αντικειμένων εκτός των όπλων

                  3021

                  Απαγόρευση ορισμένων παιγνίων/αθλημάτων

                  4000
                  ανοικτή κατηγορία

                     Απαγόρευση εισόδου και παραμονής ή απομάκρυνση από την επικράτεια

                  4001

                  Απαγόρευση εισόδου και παραμονής στην εθνική επικράτεια

                  4002

                  Απομάκρυνση από την εθνική επικράτεια

                  5000
                  ανοικτή κατηγορία

                     Προσωπικές υποχρεώσεις

                  5001

                  Υπαγωγή σε ιατρική θεραπεία ή σε άλλη μορφή θεραπείας

                  5002

                  Υπαγωγή σε πρόγραμμα κοινωνικοεκπαιδευτικού χαρακτήρα

                  5003

                  Υποχρέωση υπαγωγής στη φροντίδα/τον έλεγχο της οικογένειας

                  5004

                  Εκπαιδευτικά μέτρα

                  5005

                  Κοινωνικοδικαστική επιτήρηση

                  5006

                  Υποχρέωση επιμόρφωσης/εργασίας

                  5007

                  Υποχρέωση παροχής συγκεκριμένων πληροφοριών στις δικαστικές αρχές

                  5008

                  Υποχρέωση δημοσίευσης δικαστικής απόφασης

                  5009

                  Υποχρέωση αποκατάστασης της ζημίας που προκλήθηκε από το αδίκημα

                  6000
                  ανοικτή κατηγορία

                     Κυρώσεις επί της ατομικής περιουσίας

                  6001

                  Δήμευση

                  6002

                  Κατεδάφιση

                  6003

                  Αναστήλωση

                  7000
                  ανοικτή κατηγορία

                     Εγκλεισμός σε ίδρυμα

                  7001

                  Περιορισμός σε ψυχιατρικό κατάστημα

                  7002

                  Περιορισμός σε ίδρυμα αποτοξίνωσης

                  7003

                  Υποχρεωτική φοίτηση σε εκπαιδευτικό ίδρυμα

                  8000
                  ανοικτή κατηγορία

                     Χρηματικές ποινές

                  8001

                  Πρόστιμο

                  8002

                  Πρόστιμο που υπολογίζεται σε ημερήσια βάση (4)

                  8003

                  Πρόστιμο υπέρ συγκεκριμένου δικαιούχου (5)

                  9000
                  ανοικτή κατηγορία

                     Ποινή υπό μορφή παροχής εργασίας

                  9001

                  Παροχή κοινωφελούς υπηρεσίας ή εργασίας

                  9002

                  Παροχή κοινωφελών υπηρεσιών ή εργασίας συνοδευομένων από άλλα περιοριστικά μέτρα

                  10000
                  ανοικτή κατηγορία

                     Στρατιωτικές κυρώσεις

                  10001

                  Απώλεια στρατιωτικού βαθμού (6)

                  10002

                  Απόταξη από επαγγελματική στρατιωτική υπηρεσία

                  10003

                  Στρατιωτική φυλάκιση

                  11000
                  ανοικτή κατηγορία

                     Απαλλαγή/αναστολή καταδίκης/ποινής, προειδοποίηση

                  12000
                  ανοικτή κατηγορία

                     Λοιπές ποινές και μέτρα

                  Παράμετροι (προσδιορίζονται κατά περίπτωση)

                  ø

                  Ποινή

                  m

                  Μέτρο

                  a

                  Αναστολή ποινής/μέτρου

                  b

                  Μερική αναστολή ποινής/μέτρου

                  c

                  Αναστολή ποινής/μέτρου υπό όρους ή επιτήρηση

                  d

                  Μερική αναστολή ποινής/μέτρου υπό όρους ή επιτήρηση

                  e

                  Μετατροπή ποινής/μέτρου

                  f

                  Εναλλακτική ποινή/μέτρο που επιβάλλεται ως κύρια ποινή

                  g

                  Εναλλακτική ποινή/μέτρο που επιβάλλεται αρχικά σε περίπτωση μη συμμόρφωσης με την κύρια ποινή

                  h

                  Ανάκληση της αναστολής ποινής/μέτρου

                  i

                  Επακόλουθη επιμέτρηση συνολικής ποινής

                  j

                  Διακοπή της εκτέλεσης/αναστολής ποινής/μέτρου (7)

                  k

                  Μείωση της ποινής

                  l

                  Μείωση ποινής που τελεί υπό αναστολή

                  n

                  Λήξη της ποινής

                  o

                  Χάρη

                  p

                  Αμνηστία

                  q

                  Απόλυση λόγω καλής διαγωγής (απελευθέρωση πριν από την έκτιση της ποινής υπό συγκεκριμένους όρους)

                  r

                  Αποκατάσταση (με ή χωρίς τη διαγραφή της ποινής από το ποινικό μητρώο)

                  s

                  Ειδικές ποινές ή μέτρα για ανήλικους

                  t

                  Μη ποινική απόφαση (8)

         (1)  Σταθερή ή κινητή θέση.

         (2)  Απαιτείται νέα αίτηση για την έκδοση νέας άδειας οδήγησης.

         (3)  Ο διορισμός νόμιμου επιτρόπου μπορεί να αφορά πρόσωπο που δεν διαθέτει ικανότητα δικαίου ή ανήλικο.

         (4)  Πρόστιμο εκφραζόμενο σε ημερήσιες μονάδες.

         (5)  Π.χ.: για ίδρυμα, ένωση, κληροδότημα ή συγκεκριμένο θύμα.

         (6)  Στρατιωτικός υποβιβασμός.

         (7)  Δεν είναι δυνατό να αποφευχθεί η εκτέλεση της ποινής.

         (8)  Η παράμετρος αυτή θα αναφέρεται μόνο όταν οι πληροφορίες αυτές παρέχονται κατόπιν αιτήματος του κράτους μέλους ιθαγένειας του οικείου προσώπου.


title: Απόφαση του Συμβουλίου, της 28ης Ιουνίου 2011 , για το διορισμό και την αντικατάσταση μελών του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης

text:
               1.7.2011

               EL

               Επίσημη Εφημερίδα της Ευρωπαϊκής Ένωσης

               C 191/9

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 28ης Ιουνίου 2011
   για το διορισμό και την αντικατάσταση μελών του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης
   (000/2011/)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τον κανονισμό (ΕΟΚ) αριθ. 337/75 του Συμβουλίου, της 10ης Φεβρουαρίου 1975, περί δημιουργίας Ευρωπαϊκού Κέντρου για την Ανάπτυξη της Επαγγελματικής Κατάρτισης, και ιδίως το άρθρο 4 (1),
   Έχοντας υπόψη την υποψηφιότητα που υπέβαλε στο Συμβούλιο η Επιτροπή στην κατηγορία των αντιπροσώπων των εργοδοτών,
   Εκτιμώντας ότι:

               (1)

               Με την απόφασή του της 14ης Σεπτεμβρίου 2009 (2), το Συμβούλιο διόρισε τα μέλη του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης για την περίοδο από 18 Σεπτεμβρίου 2009 έως 17 Σεπτεμβρίου 2012.

               (2)

               Μετά την παραίτηση του κ. Andrew MAMO, χηρεύει θέση μέλους του Διοικητικού Συμβουλίου του προαναφερθέντος Κέντρου στην κατηγορία των αντιπροσώπων των εργοδοτών.

         ΑΠΟΦΑΣΙΖΕΙ:
   Άρθρο μόνο
   Το ακόλουθο πρόσωπο διορίζεται μέλος του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης για το υπόλοιπο της θητείας, ήτοι έως τις 17 Σεπτεμβρίου 2012:

      ΑΝΤΙΠΡΟΣΩΠΟΙ ΤΩΝ ΟΡΓΑΝΩΣΕΩΝ ΕΡΓΟΔΟΤΩΝ:

               ΜΑΛΤΑ

               κα Jeanelle CATANIA
               Πολιτική εκτελεστικών μέτρων & Επιχειρηματική Ανάπτυξη
               Εμπορικό, Επιχειρηματικό και Βιομηχανικό Επιμελητήριο της Μάλτας

      Λουξεμβούργο, 28 Ιουνίου 2011.

            Για το Συμβούλιο

            Ο Πρόεδρος

         FAZEKAS S.

      (1)  ΕΕ L 39 της 13.2.1975, σ. 1.

      (2)  ΕΕ C 226 της 19.9.2009, σ. 2.


Avis juridique important

|

31994D0149

94/149/ΕΚΑΧ, EK: Απόφαση του Συμβουλίου της 7ης Μαρτίου 1994 που τροποποιεί την απόφαση 93/350/Ευρατόμ, ΕΚΑΧ, ΕΟΚ για την τροποποίηση της απόφασης 88/591/ΕΚΑΧ, ΕΟΚ, Ευρατόμ περί ιδρύσεως Πρωτοδικείου των Ευρωπαϊκών Κοινοτήτων

Επίσημη Εφημερίδα αριθ. L 066 της 10/03/1994 σ. 0029 - 0029 Φινλανδική ειδική έκδοση: Κεφάλαιο 1 τόμος 3 σ. 0110  Σουηδική ειδική έκδοση: Κεφάλαιο 1 τόμος 3 σ. 0110

ΑΠΟΦΑΣΗ ΤΟΥ ΣΥΜΒΟΥΛΙΟΥ της 7ης Μαρτίου 1994 που τροποποιεί την απόφαση 93/350/Ευρατόμ, ΕΚΑΧ, ΕΟΚ για την τροποποίηση της απόφασης 88/591/ΕΚΑΧ, ΕΟΚ, Ευρατόμ περί ιδρύσεως Πρωτοδικείου των Ευρωπαϊκών Κοινοτήτων (94/149/ΕΚΑΧ, ΕΚ)ΤΟ  ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  Έχοντας υπόψει την απόφαση 93/350/Ευρατόμ, ΕΚΑΧ, ΕΟΚ του Συμβουλίου της 8ης Ιουνίου 1993 για την τροποποίηση της απόφασης 88/591/ΕΚΑΧ, ΕΟΚ, Ευρατόμ περί ιδρύσεως Πρωτοδικείου των Ευρωπαϊκών Κοινοτήτων(1), και ιδίως το άρθρο 3,  Εκτιμώντας:  ότι, δυνάμει της απόφασης 88/591/ΕΚΑΧ, ΕΟΚ, Ευρατόμ (2), όπως τροποποιήθηκε, το Πρωτοδικείο είναι αρμόδιο για την εκδίκαση όλων σχεδών των προσφυγών που ασκούνται από φυσικά ή νομικά πρόσωπα- ότι, όσον αφορά, ωστόσο, τα μέτρα εμπορικής άμυνας που λαμβάνονται σε περίπτωση ντάμπινγκ και επιδοτήσεων στα πλαίσια της εφαρμογής των συνθηκών για την ίδρυση της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας, η έναρξη ισχύος  της απόφασης 93/350/Ευρατόμ, ΕΚΑΧ, ΕΟΚ, μετατέθηκε σε μεταγενέστερη ημερομηνία- ότι, λαμβάνοντας υπόψη την εξέλιξη της κατάστασης από τότε, ενδείκνυται να καθοριστεί η ημερομηνία έναρξης ισχύος αυτού του τμήματος της προαναφερθείσας απόφασης,  ΑΠΟΦΑΣΙΖΕΙ:   Άρθρο 1  Στο άρθρο 3 της απόφασης 93/350/Ευρατόμ, ΕΚΑΧ, ΕΟΚ, η δεύτερη φράση αντικαθίσταται από το ακόλουθο κείμενο:  "Εντούτοις, όσον αφορά τις προσφυγές που ασκούνται από φυσικά ή νομικά πρόσωπα δυνάμει του άρθρου 33 δεύτερο εδάφιο, του άρθρου 35 και του άρθρου 40 πρώτο και δεύτερο εδάφιο της συνθήκης ΕΚΑΧ και που αφορούν πράξεις σχετικές με την εφαρμογή του άρθρου  74 της εν λόγω συνθήκης, καθώς και όσον αφορά τις προσφυγές που ασκούνται από φυσικά ή νομικά πρόσωπα δυνάμει του άρθρου 173 τέταρτο εδάφιο, του άρθρου 175 τρίτο εδάφιο και του άρθρου 178 της συνθήκης ΕΚ και που αφορούν μέτρα εμπορικής άμυνας, κατά την  έννοια του άρθρου 113 της εν λόγω συνθήκης, λαμβανόμενα σε περιπτώσεις ντάμπινγκ και επιδοτήσεων, ως ημερομηνία έναρξης ισχύος της καθορίζεται η 15η Μαρτίου 1994."  Άρθρο 2  Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Βρυξέλλες, 7 Μαρτίου 1994.  Για το Συμβούλιο Ο Πρόεδρος Θ. ΠΑΓΚΑΛΟΣ  (1) ΕΕ αριθ. L 144 της 16. 6. 1993, σ. 21.  (2) ΕΕ αριθ. L 319 της 25. 11. 1988, σ. 1.


Avis juridique important

|

31974D0234

74/234/ΕΟΚ: Απόφαση της Επιτροπής της 16ης Απριλίου 1974 περί συστάσεως Επιστημονικής Επιτροπής Τροφίμων

Επίσημη Εφημερίδα αριθ. L 136 της 20/05/1974 σ. 0001 - 0002 Φινλανδική ειδική έκδοση: Κεφάλαιο 15 τόμος 1 σ. 0175  Ελληνική ειδική έκδοση: Κεφάλαιο 03 τόμος 10 σ. 0218  Σουηδική ειδική έκδοση: Κεφάλαιο 15 τόμος 1 σ. 0175  Ισπανική ειδική έκδοση: Κεφάλαιο 13 τόμος 3 σ. 0219  Πορτογαλική ειδική έκδοση : Κεφάλαιο 13 τόμος 3 σ. 0219

ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Απριλίου 1974 περί συστάσεως Επιστημονικής Επιτροπής ΤροφίμωνΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  Εκτιμώντας:  ότι η επεξεργασία και τροποποίηση κοινών διατάξεων σχετικά με τη σύσταση, χαρακτηριστικά παρασκευής, συσκευασία και επισήμανση των τροφίμων περιλαμβάνει τη μελέτη προβλημάτων τα οποία σχετίζονται με την προστασία της υγείας και της ζωής των ατόμων- ότι η αναζήτηση λύσεων για τα προβλήματα αυτά απαιτεί τη συμμετοχή επιστημονικού προσωπικού άκρως ειδικευμένου σε θέματα ιατρικής, διαιτολογίας, τοξικολογίας, βιολογίας, χημείας ή άλλων παρόμοιων επιστημών- ότι η επαφή με τέτοιες ομάδες πρέπει να προσλάβει μόνιμο χαρακτήρα με τη μορφή μιας επιτροπής συμβουλευτικής αποστολής η οποία να συσταθεί από την Επιτροπή,  ΑΠΟΦΑΣΙΣΕ:   Άρθρο 1  Μία Επιστημονική Επιτροπή Τροφίμων, στο εξής ονομαζόμενη "επιτροπή", συνιστάται από την Επιτροπή.   Άρθρο 2  1. Η επιτροπή διαβουλεύεται με την Επιτροπή για οποιοδήποτε πρόβλημα σχετικό με την προστασία της υγείας και της ζωής των ατόμων στον τομέα της καταναλώσεως τροφίμων, και ιδιαίτερα σχετικά με τη σύσταση των τροφίμων, τις κατεργασίες οι οποίες  είναι δυνατόν να τα αλλοιώσουν, τη χρήση προσθέτων για τρόφιμα και άλλων βοηθημάτων της κατεργασίας, καθώς και την παρουσία μολυντών.  2. Η επιτροπή μπορεί να επιστήσει την προσοχή της Επιτροπής για οποιοδήποτε παρόμοιο πρόβλημα.   Άρθρο 3  Η επιτροπή αποτελείται από 15 μέλη, κατ' ανώτατο όριο.   Άρθρο 4  Τα μέλη της επιτροπής ορίζονται από την Επιτροπή από επιστήμονες άκρως ειδικευμένους στα θέματα τα οποία αναφέρονται στο άρθρο 2.   Άρθρο 5  Η επιτροπή εκλέγει έναν πρόεδρο και δύο αντιπροέδρους από τα μέλη της. Η εκλογή γίνεται με απλή πλειοψηφία των μελών.   Άρθρο 6  1. Η θητεία μέλους, προέδρου ή αντιπροέδρου της επιτροπής διαρκεί τρία χρόνια. Είναι ανανεώσιμη. Ο πρόεδρος και οι αντιπρόεδροι της επιτροπής όμως δεν μπορούν να επανεκλεγούν αμέσως μετά από δύο συνεχείς τριετείς περιόδους ασκήσεως των  καθηκόντων τους.  Μετά τη λήξη της τριετούς περιόδου, τα μέλη, οι πρόεδροι ή οι αντιπρόεδροι της επιτροπής παραμένουν εν υπηρεσία μέχρι της αντικαταστάσεώς τους ή της ανανεώσεως της θητείας τους.  2. Σε περίπτωση που ένα μέλος, πρόεδρος ή αντιπρόεδρος της επιτροπής βρίσκεται σε αδυναμία για την εκπλήρωση της ανατεθείσας εντολής ή σε περίπτωση εθελοντικής παραιτήσεως, αντικαθίσταται για την υπολειπόμενη διάρκεια της θητείας σύμφωνα με τη  διαδικασία η οποία προβλέπεται στο άρθρο 4 ή στο άρθρο 5, αναλόγως της περιπτώσεως.   Άρθρο 7  1. Η επιτροπή μπορεί να συστήσει μέσα στους κόλπους της ομάδες εργασίας.  2. Η αποστολή των ομάδων εργασίας είναι η υποβολή αναφοράς στην επιτροπή σχετικά με τα θέματα τα οποία αυτή τους έχει αναθέσει.   Άρθρο 8  1. Η επιτροπή και οι ομάδες εργασίας συνεδριάζουν μετά από πρόσκληση αντιπροσώπου της Επιτροπής.  2. Ο αντιπρόσωπος της Επιτροπής καθώς και άλλοι υπάλληλοι και ενδιαφερόμενοι παράγοντες της Επιτροπής μετέχουν στις συνεδριάσεις της επιτροπής και των ομάδων εργασίας.  3. Ο αντιπρόσωπος της Επιτροπής μπορεί να προσκαλεί προσωπικότητες που έχουν ειδική κατάρτιση στο υπό μελέτη θέμα για να συμμετάσχουν και αυτές στις παραπάνω συνεδριάσεις.  4. Οι υπηρεσίες της Επιτροπής εξασφαλίζουν τη γραμματεία της επιτροπής και των ομάδων εργασίας.   Άρθρο 9  1. Οι συσκέψεις της επιτροπής σχετίζονται με τις αιτήσεις για γνωμάτευση, οι οποίες υποβάλλονται από τον αντιπρόσωπο της Επιτροπής.  Ο αντιπρόσωπος της Επιτροπής μπορεί, κατά την αίτηση γνωματεύσεως της επιτροπής, να καθορίσει το χρονικό όριο εντός του οποίου πρέπει να δοθεί η γνωμάτευση.  2. Σε περίπτωση που η ζητηθείσα γνώμη παρέχεται ομόφωνα από τα μέλη της επιτροπής, αυτά διατυπώνουν κοινά συμπεράσματα. Ελλείψει ομοφωνίας, οι διάφορες θέσεις οι οποίες υποστηρίχθηκαν στη διάρκεια των συσκέψεων περιλαμβάνονται σε έκθεση η οποία  συντάσσεται υπό την ευθύνη του αντιπροσώπου της Επιτροπής.   Άρθρο 10  Με την επιφύλαξη των διατάξεων του άρθρου 214 της συνθήκης, τα μέλη της επιτροπής υποχρεούνται να μην αποκαλύπτουν πληροφορίες, οι οποίες περιέχονται εις γνώση τους ως αποτέλεσμα των εργασιών της επιτροπής, στις περιπτώσεις κατά τις οποίες ο  αντιπρόσωπος της Επιτροπής τα πληροφορεί ότι η ζητούμενη γνωμάτευση αφορά θέματα εμπιστευτικού χαρακτήρα.  Στις περιπτώσεις αυτές μόνο τα μέλη της επιτροπής και οι αντιπρόσωποι της Επιτροπής είναι παρόντες στις συνεδριάσεις.   Άρθρο 11  Η παρούσα απόφαση μπορεί να τροποποιηθεί από την Επιτροπή ανάλογα με την αποκτηθείσα πείρα.  Έγινε στις Βρυξέλλες, στις 16 Απριλίου 1974.  Για την Επιτροπή Ο Πρόεδρος Francois-Xavier ORTOLI


title: 2011/478/ΚΕΠΠΑ: Απόφαση 2011/478/ΚΕΠΠΑ του Συμβουλίου, της 28ης Ιουλίου 2011 , για την παράταση της εντολής του ειδικού εντεταλμένου της Ευρωπαϊκής Ένωσης στο Κοσσυφοπέδιο

text:
               29.7.2011

               EL

               Επίσημη Εφημερίδα της Ευρωπαϊκής Ένωσης

               L 197/12

         ΑΠΌΦΑΣΗ 2011/478/ΚΕΠΠΑ ΤΟΥ ΣΥΜΒΟΥΛΊΟΥ
   της 28ης Ιουλίου 2011
   για την παράταση της εντολής του ειδικού εντεταλμένου της Ευρωπαϊκής Ένωσης στο Κοσσυφοπέδιο (1)

   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 28, το άρθρο 31 παράγραφος 2 και το άρθρο 33,
   Έχοντας υπόψη την πρόταση της ύπατης εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 4 Φεβρουαρίου 2008, το Συμβούλιο εξέδωσε την κοινή δράση 2008/124/ΚΕΠΠΑ σχετικά με την αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο, EULEX ΚΟΣΣΥΦΟΠΕΔΙΟ (2), και την κοινή δράση 2008/123/ΚΕΠΠΑ (3) με την οποία ο κ. Pieter FEITH διορίσθηκε ειδικός εντεταλμένος της Ευρωπαϊκής Ένωσης (ΕΕΕΕ) στο Κοσσυφοπέδιο.

               (2)

               Στις 5 Μαΐου 2011, το Συμβούλιο εξέδωσε την απόφαση 2011/270/ΚΕΠΠΑ (4) για τον διορισμό του κ. Fernando GENTILINI ως ΕΕΕΕ στο Κοσσυφοπέδιο μέχρι τις 31 Ιουλίου 2011.

               (3)

               Η εντολή του ΕΕΕΕ θα πρέπει να παραταθεί έως τις 30 Σεπτεμβρίου 2011.

               (4)

               Ο ΕΕΕΕ θα εκτελέσει την εντολή του στα πλαίσια μιας κατάστασης η οποία ενδέχεται να επιδεινωθεί και θα μπορούσε να εμποδίσει την επίτευξη των στόχων εξωτερικής δράσης της Ένωσης, όπως καθορίζονται στο άρθρο 21 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2011/270/ΚΕΠΠΑ τροποποιείται ως εξής:

               1)

               Το άρθρο 1 αντικαθίσταται από το ακόλουθο κείμενο:
               «Άρθρο 1
               Ειδικός εντεταλμένος της Ευρωπαϊκής Ένωσης
               Ο κ. Fernando GENTILINI διορίζεται με την παρούσα πράξη ειδικός εντεταλμένος της Ευρωπαϊκής Ένωσης (ΕΕΕΕ) στο Κοσσυφοπέδιο από 1ης Μαΐου 2011 έως 30 Σεπτεμβρίου 2011. Η θητεία του ΕΕΕΕ μπορεί να τερματιστεί νωρίτερα, εάν το αποφασίσει το Συμβούλιο, με σύσταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ).».

               2)

               Το άρθρο 5 παράγραφος 1 αντικαθίσταται από το ακόλουθο κείμενο:
               «1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή καθηκόντων του ΕΕΕΕ, κατά την περίοδο από 1ης Μαΐου 2011 έως 30 Σεπτεμβρίου 2011, ανέρχεται σε 690 000 ευρώ.».

         Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 28 Ιουλίου 2011.

            Για το Συμβούλιο

            Ο Πρόεδρος

         M. DOWGIELEWICZ

      (1)  Δυνάμει της απόφασης 1244 (1999) του Συμβουλίου Ασφαλείας των Ηνωμένων Εθνών.

      (2)  ΕΕ L 42 της 16.2.2008, σ. 92.

      (3)  ΕΕ L 42 της 16.2.2008, σ. 88.

      (4)  ΕΕ L 119 της 7.5.2011, σ. 12.


title: Απόφαση του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2009 , σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με την παράγραφο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής, για δημοσιονομική πειθαρχία και χρηστή δημοσιονομική διαχείριση

text:
               24.12.2009

               EL

               Επίσημη Εφημερίδα της Ευρωπαϊκής Ένωσης

               L 347/28

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 17ης Δεκεμβρίου 2009
   σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με την παράγραφο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής, για δημοσιονομική πειθαρχία και χρηστή δημοσιονομική διαχείριση
   (2009/1006/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας και τη συνθήκη για τη λειτουργία της Ευρωπαϊκής Ένωσης,
   τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (1), και ιδιαίτερα το σημείο 28 της συμφωνίας αυτής,
   τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση (2), και συγκεκριμένα το άρθρο 12 παράγραφος 3,
   την πρόταση της Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠΠ) συστάθηκε για να παράσχει πρόσθετη στήριξη στους εργαζομένους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας.

               (2)

               Το πεδίο εφαρμογής του ΕΤΠΠ διευρύνθηκε για να καλυφθούν οι αιτήσεις που υποβλήθηκαν από την 1η Μαΐου 2009 για να συμπεριληφθεί η στήριξη των εργαζομένων που απολύονται λόγω της παγκόσμιας χρηματοπιστωτικής και οικονομικής κρίσης.

               (3)

               Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠΠ εντός του ετήσιου ανώτατου ορίου των 500 εκατ. EUR.

               (4)

               Στις 5 Ιουνίου 2009, η Σουηδία υπέβαλε αίτηση κινητοποίησης του ΕΤΠΠ λόγω απολύσεων στον κλάδο της αυτοκινητοβιομηχανίας. Η αίτηση αυτή πληροί τις απαιτήσεις για τον καθορισμό του ύψους των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006 και, επομένως, η Επιτροπή προτείνει να κινητοποιηθεί ποσό 9 839 674 EUR.

               (5)

               Στις 9 Ιουλίου 2009, η Αυστρία υπέβαλε αίτηση κινητοποίησης του ΕΤΠΠ λόγω απολύσεων στον κλάδο της αυτοκινητοβιομηχανίας. Η αίτηση αυτή πληροί τις απαιτήσεις για τον καθορισμό του ύψους των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006 και, επομένως, η Επιτροπή προτείνει να κινητοποιηθεί ποσό 5 705 635 EUR.

               (6)

               Στις 4 Αυγούστου 2009, οι Κάτω Χώρες υπέβαλαν αίτηση κινητοποίησης του ΕΤΠΠ λόγω απολύσεων στον κατασκευαστικό τομέα. Η αίτηση αυτή πληροί τις απαιτήσεις για τον καθορισμό του ύψους των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006 και, επομένως, η Επιτροπή προτείνει να κινητοποιηθεί ποσό 386 114 EUR.

               (7)

               Επομένως, πρέπει να κινητοποιηθεί το ΕΤΠΠ για τη χορήγηση χρηματοδοτικής συνεισφοράς για τις αιτήσεις που υπέβαλαν η Σουηδία, η Αυστρία και οι Κάτω Χώρες,

         ΑΠΟΦΑΣΙΖΟΥΝ:
   Άρθρο 1
   Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2009, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠΠ) για την παροχή ποσού 15 931 423 EUR σε πιστώσεις ανάληψης υποχρεώσεων και σε πιστώσεις πληρωμών.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Στρασβούργο, 17 Δεκεμβρίου 2009.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         H. LINDBLAD

      (1)  EE C 139, 14.6.2006, σ. 1.

      (2)  EE L 406, 30.12.2006, σ. 1.


title: 2006/299/ΕΚ: Απόφαση της Επιτροπής, της  19ης Απριλίου 2006 , για συγκρότηση ομάδας εμπειρογνωμόνων προς παροχή συμβουλών πολιτικής προς την Επιτροπή σχετικά με την καταπολέμηση της βίαιης ριζοσπαστικοποίησης

text:
               25.4.2006

               EL

               Επίσημη Εφημερίδα της Ευρωπαϊκής Ένωσης

               L 111/9

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 19ης Απριλίου 2006
   για συγκρότηση ομάδας εμπειρογνωμόνων προς παροχή συμβουλών πολιτικής προς την Επιτροπή σχετικά με την καταπολέμηση της βίαιης ριζοσπαστικοποίησης
   (2006/299/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας,
   Εκτιμώντας τα ακόλουθα:

               (1)

               Το άρθρο 2 της συνθήκης για την ίδρυση της Ευρωπαϊκής Ένωσης απαιτεί η Ένωση να διατηρήσει και να αναπτύξει την Ένωση ως χώρο ελευθερίας, ασφάλειας και δικαιοσύνης.

               (2)

               Η Ένωση θέτει ως στόχο να παρέχει στους πολίτες υψηλό επίπεδο προστασίας εντός ενός χώρου ελευθερίας, ασφάλειας και δικαιοσύνης. Ο στόχος αυτός επιτυγχάνεται με την καταπολέμηση της τρομοκρατίας, συμπεριλαμβανομένης και της εξωτερικής διάστασης της απειλής, με την καταπολέμηση των παραγόντων που συμβάλλουν στη βίαιη ριζοσπαστικοποίηση.

               (3)

               Η Επιτροπή, στην ανακοίνωσή της «Πρόληψη, ετοιμότητα και αντιμετώπιση των τρομοκρατικών επιθέσεων» (1), δήλωσε ότι θεμελιώδεις προτεραιότητες σε μια στρατηγική για την πρόληψη της τρομοκρατίας πρέπει να είναι η καταπολέμηση της βίαιης ριζοσπαστικοποίησης στις κοινωνίες μας και η διάλυση των προϋποθέσεων που διευκολύνουν τη στρατολόγηση τρομοκρατών.

               (4)

               Η Επιτροπή, στην ανακοίνωσή της «Στρατολόγηση τρομοκρατών: καταπολέμηση των παραγόντων που συμβάλλουν στη βίαιη ριζοσπαστικοποίηση» (2), αναγνώρισε την ανάγκη να στραφεί προς την εμπειρογνωμοσύνη ειδικών προκειμένου να αναπτύξει περαιτέρω την πολιτική της στον τομέα αυτό.

               (5)

               Η ομάδα θα συσταθεί από ειδικούς διαφόρων ειδικοτήτων με πείρα στην ανάλυση και την έρευνα στον τομέα της βίαιης ριζοσπαστικοποίησης ή σε τομείς άμεσα συνδεόμενους προς αυτή.

               (6)

               Η «ομάδα εμπειρογνωμόνων για τη βίαιη ριζοσπαστικοποίηση» θα πρέπει συνεπώς να συσταθεί και να εκτεθούν λεπτομερώς τα καθήκοντα και η διάρθρωσή της,

         ΑΠΟΦΑΣΙΖΕΙ:
   Άρθρο 1
   1.   Συστήνεται από την Επιτροπή συμβουλευτική ομάδα εμπειρογνωμόνων για θέματα πολιτικής, που θα είναι γνωστή ως «ομάδα εμπειρογνωμόνων για τη βίαιη ριζοσπαστικοποίηση», στο εξής αναφερόμενη ως «η ομάδα».
   2.   Η ομάδα αποτελείται από ειδικευμένα άτομα, ικανά να εξετάζουν θέματα σχετικά με τη βίαιη ριζοσπαστικοποίηση και την τρομοκρατία.
   Άρθρο 2
   Καθήκοντα
   H Επιτροπή μπορεί να συμβουλεύεται την ομάδα για κάθε ζήτημα που αφορά τη βίαιη ριζοσπαστικοποίηση και την τρομοκρατία.
   Τα καθήκοντα της ομάδας είναι:

               —

               να συγκεντρώσει την εμπειρογνωμοσύνη των μελών της προκειμένου να παράσχει στην Επιτροπή συμβουλές σε θέματα πολιτικής. Οι συμβουλές αυτές μπορεί να παρέχονται με ίδια πρωτοβουλία της ομάδας ή μετά από συγκεκριμένο αίτημα της Επιτροπής,

               —

               να βοηθά την Επιτροπή στην επισήμανση νέων τομέων έρευνας που απαιτούνται ως προς το φαινόμενο της βίαιης ριζοσπαστικοποίησης και της τρομοκρατίας,

               —

               να ανταλλάσσει εμπειρογνωμοσύνη με δίκτυα, ιδρύματα ή άλλους φορείς της ΕΕ, στα κράτη μέλη, σε τρίτες χώρες, καθώς και με διεθνείς οργανισμούς που εργάζονται στον ίδιο τομέα,

               —

               ειδικότερα, να ετοιμάσει, μέχρι τον Ιούνιο 2006, συγκεντρωτική έκθεση σχετική με την κατάσταση της έρευνας στον χώρο της βίαιης ριζοσπαστικοποίησης.

         Ο πρόεδρος της ομάδας μπορεί να υποδεικνύει στην Επιτροπή πότε θα ήταν σκόπιμο να συμβουλευτεί την ομάδα επί συγκεκριμένου θέματος.
   Άρθρο 3
   Σύνθεση — Διορισμός
   1.   Τα μέλη της ομάδας ορίζονται από τον γενικό διευθυντή της Γενικής Διεύθυνσης Δικαιοσύνη, Ελευθερία και Ασφάλεια (JLS) της Ευρωπαϊκής Επιτροπής, ο οποίος επιλέγει μεταξύ ειδικών με ειδικότητα στους τομείς της βίαιης ριζοσπαστικοποίησης και της τρομοκρατίας. Η ειδικότητα αυτή πρέπει να περιλαμβάνει πείρα απορρέουσα από ακαδημαϊκή έρευνα και δημοσιεύσεις.
   2.   Η ομάδα αποτελείται από 20 μέλη κατ’ ανώτατο όριο.
   3.   Ισχύουν οι ακόλουθες διατάξεις:

               —

               Τα μέλη διορίζονται προσωποπαγώς και οφείλουν να συμβουλεύουν την Επιτροπή ανεξάρτητα από κάθε εξωτερικό επηρεασμό,

               —

               Τα μέλη διορίζονται με εντολή ενός έτους, ανανεώσιμη από την Επιτροπή. Παραμένουν στα καθήκοντά τους έως ότου παραιτηθούν, αντικατασταθούν ή λήξει η εντολή τους,

               —

               Μέλη που δεν είναι πλέον σε θέση να συμβάλλουν αποτελεσματικά στις εργασίες της ομάδας, που υποβάλουν την παραίτησή τους ή που δεν τηρούν τους όρους της πρώτης ή της δεύτερης περίπτωσης της παρούσας παραγράφου ή του άρθρου 287 της συνθήκης περί ιδρύσεως της Ευρωπαϊκής Κοινότητος, είναι δυνατόν να αντικατασταθούν για το υπόλοιπο χρονικό διάστημα της θητείας τους,

               —

               Τα μέλη αναλαμβάνουν κάθε έτος ενυπόγραφα την υποχρέωση να ενεργούν προς το δημόσιο συμφέρον και υποβάλλουν δήλωση σχετικά με την ύπαρξη ή όχι συμφέροντος που ενδεχομένως θα αμφισβητούσε την αντικειμενικότητά τους.

         Άρθρο 4
   Λειτουργία
   1.   Ο γενικός διευθυντής της ΓΔ JLS ορίζει τον πρόεδρο της ομάδας.
   Η ομάδα υποβάλλει τις γνωμοδοτήσεις και τις εκθέσεις της στην Επιτροπή. Το περιεχόμενο αυτών των γνωμοδοτήσεων και των εκθέσεων δεν είναι δεσμευτικό για την Επιτροπή ή για άλλο όργανο της ΕΕ. Η Επιτροπή μπορεί να θέσει προθεσμία ως προς τον χρόνο υποβολής της γνωμοδότησης ή της έκθεσης.
   Μετά από ομόφωνη έγκριση γνωμοδότησης ή έκθεσης από την ομάδα, η ομάδα εκδίδει κοινά συμπεράσματα και τα προσαρτά στα πρακτικά. Αν η ομάδα δεν καταλήξει σε ομόφωνη συμφωνία σχετικά με γνωμοδότηση ή έκθεση, ενημερώνει την Επιτροπή για την διάσταση απόψεων που έχει εκφραστεί.
   2.   Σε συμφωνία με την Επιτροπή, είναι δυνατόν να συγκροτηθούν υπο-ομάδες για την εξέταση επιμέρους ζητημάτων βάσει προδιαγραφών που ορίζει η ομάδα· οι υπο-ομάδες διαλύονται μετά την επίτευξη των στόχων τους. Οι εκθέσεις που συντάσσονται από τις εν λόγω υπο-ομάδες πρέπει να εγκριθούν από την ομάδα και εφαρμόζονται οι ίδιες διατάξεις της προηγούμενης παραγράφου σε περίπτωση που δεν επιτυγχάνεται ομοφωνία.
   3.   Ο εκπρόσωπος της Επιτροπής μπορεί να ζητήσει από άλλους εμπειρογνώμονες ή από παρατηρητές με συγκεκριμένη ειδίκευση σε ένα θέμα της ημερήσιας διάταξης, να συμμετάσχουν στις εργασίες της ομάδας ή της υπο-ομάδας εφόσον τούτο κρίνεται χρήσιμο ή/και απαραίτητο.
   4.   Πληροφορίες που αποκτώνται κατά τις εργασίες της ομάδας ή της υπο-ομάδας πρέπει να θεωρούνται ως εμπιστευτικές και μπορεί να διαδοθούν μόνο αν η Επιτροπή δώσει ρητή συγκατάθεση. Μετά το τέλος της θητείας τους, κάθε μέλος της ομάδας ή/και υπο-ομάδας παραμένει δεσμευμένο από τους κανόνες του απορρήτου.
   5.   Η ομάδα και οι υπο-ομάδες της συνεδριάζουν κατά κανόνα σε χώρους της Επιτροπής, σύμφωνα με τις διαδικασίες και το χρονοδιάγραμμα που έχει καθορίσει η τελευταία. Η Επιτροπή παρέχει γραμματειακή υποστήριξη. Στις εν λόγω συνεδριάσεις μπορούν να συμμετάσχουν και υπάλληλοι της Επιτροπής που έχουν ενδιαφέρον για την παρακολούθηση των εργασιών.
   6.   Η ομάδα θεσπίζει τον εσωτερικό κανονισμό της με βάση τους τυποποιημένους διαδικαστικούς κανόνες που έχει εγκρίνει η Επιτροπή.
   7.   Η Επιτροπή μπορεί να αναδημοσιεύσει στο Διαδίκτυο, στην αρχική γλώσσα του σχετικού εγγράφου, κάθε σύνοψη, συμπέρασμα ή επιμέρους συμπέρασμα ή έγγραφο εργασίας της ομάδας που δεν έχει εμπιστευτικό χαρακτήρα. Τα έγγραφα που υποβάλλονται από την ομάδα υπόκεινται στις διατάξεις του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (3).
   Άρθρο 5
   Δαπάνες συνεδριάσεων
   Η Επιτροπή καλύπτει τα έξοδα ταξιδίου και, κατά περίπτωση, διαμονής των μελών της ομάδας, άλλων εμπειρογνωμόνων και παρατηρητών σε συνδυασμό με τις δραστηριότητες της ομάδας, σύμφωνα με τους εσωτερικούς κανόνες της Επιτροπής για την αποζημίωση εξωτερικών εμπειρογνωμόνων.
   Τα μέλη ή άλλοι εμπειρογνώμονες και παρατηρητές που ενδεχομένως καλούνται κατά καιρούς δεν αμείβονται για τις δραστηριότητες και τα καθήκοντά τους.
   Άρθρο 6
   Έναρξη ισχύος
   Η απόφαση αρχίζει να ισχύει από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται έως τις 19 Μαρτίου 2007. Η Επιτροπή αποφασίζει, πριν από την εν λόγω ημερομηνία, σχετικά με πιθανή παράταση της.

      Βρυξέλλες, 19 Απριλίου 2006.

            Για την Επιτροπή

         Franco FRATTINI

            Αντιπρόεδρος

      (1)  COM(2004) 698 τελικό της 20.10.2004.

      (2)  COM(2005) 313 τελικό της 21.9.2005.

      (3)  ΕΕ L 145 της 31.5.2001, σ. 43.


Avis juridique important

|

31991D0179

91/179/ΕΟΚ: Απόφαση του Συμβουλίου της 25ης Μαρτίου 1991 περί αποδοχής του καταστατικού διεθνούς ομάδας μελετών για το χαλκό

Επίσημη Εφημερίδα αριθ. L 089 της 10/04/1991 σ. 0039 - 0044 Φινλανδική ειδική έκδοση: Κεφάλαιο 11 τόμος 16 σ. 0257  Σουηδική ειδική έκδοση: Κεφάλαιο 11 τόμος 16 σ. 0257

ΑΠΟΦΑΣΗ ΤΟΥ ΣΥΜΒΟΥΛΙΟΥ  της 25ης Μαρτίου 1991  περί αποδοχής του καταστατικού διεθνούς ομάδας μελετών για το χαλκό  ( 91/179/ΕΟΚ ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 113 και 116,  την πρόταση της Επιτροπής,  Εκτιμώντας :  ότι το καταστατικό της διεθνούς ομάδας μελετών για το χαλκό εγκρίθηκε, κατά τη συνδιάσκεψη των Ηνωμένων Εθνών για το χαλκό που πραγματοποιήθηκε στη Γενεύη, στις 24 Φεβρουαρίου 1989 -  ότι ζητήθηκε από τα κράτη και τους διεθνείς οργανισμούς που συμμετείχαν στη συνδιάσκεψη να γνωστοποιήσουν στη Γενική Γραμματεία των Ηνωμένων Εθνών την εκ μέρους τους αποδοχή του καταστατικού σύμφωνα με τη ρήτρα 21.β ) αυτού -  ότι η ομάδα μελετών θα ασκεί σημαντικά καθήκοντα ανάλυσης και παρακολούθησης της αγοράς και του εμπορίου του χαλκού -  ότι η θεσμική δομή της ομάδας μελετών για το χαλκό, όπως προβλέπεται στο καταστατικό, απαιτεί την κοινή συμμετοχή της Κοινότητας και των κρατών μελών εκείνων που αποδέχθηκαν το καταστατικό -  ότι ορισμένα κράτη μέλη εκδήλωσαν την πρόθεσή τους να συμμετάσχουν στην ομάδα μελετών -  ότι, κατά συνέπεια, πρέπει η Κοινότητα και τα κράτη μέλη που αποφάσισαν να συμμετάσχουν στις εργασίες της ομάδας μελετών με βάση κοινή θέση, να καταθέσουν ταυτόχρονα τα οικεία έγγραφα αποδοχής,  ΑΠΟΦΑΣΙΖΕΙ :  Άρθρο 1  Το καταστατικό της διεθνούς ομάδας μελετών για το χαλκό γίνεται αποδεκτό από την Ευρωπαϊκή Κοινότητα .  Η Κοινότητα και τα κράτη μέλη που έχουν στο παρόν στάδιο αποφασίσει να συμμετάσχουν στις εργασίες της ομάδας μελετών καταθέτουν ταυτοχρόνως, μόλις ολοκληρωθούν οι αναγκαίες εσωτερικές διαδικασίες, τα οικεία έγγραφα αποδοχής στη Γενική Γραμματεία των  Ηνωμένων Εθνών .  Το κείμενο του καταστατικού επισυνάπτεται στην παρούσα απόφαση .  Άρθρο 2  Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να καταθέσουν το έγγραφο αποδοχής εξ ονόματος της Κοινότητας . Βρυξέλλες, 25 Μαρτίου 1991 . Για το Συμβούλιο  Ο Πρόεδρος  R . STEICHEN   ΠΑΡΑΡΤΗΜΑ  ΚΑΤΑΣΤΑΤΙΚΟ ΤΗΣ ΔΙΕΘΝΟΥΣ ΟΜΑΔΑΣ ΜΕΛΕΤΩΝ ΓΙΑ ΤΟ ΧΑΛΚΟ  Ίδρυση  1 . Ιδρύεται δια του παρόντος η διεθνής ομάδα μελετών για το χαλκό με σκοπό την εκπόνηση των διατάξεων και την επίβλεψη της εφαρμογής του καταστατικού αυτού .  Στόχοι  2 . Η εξασφάλιση αυξημένης διεθνούς συνεργασίας σε θέματα σχετικά με το χαλκό, με τη βελτιστοποίηση της διαθέσιμης πληροφορίας για τη διεθνή οικονομία του χαλκού και με την ενεργοποίηση ενός οργάνου διακυβερνητικών διαβουλεύσεων .  Ορισμοί  3 . α ) "Η ομάδα" αποτελεί τη διεθνή ομάδα μελετών για το χαλκό, όπως συστάθηκε στα πλαίσια αυτού του καταστατικού .  β ) "Χαλκός" εννοείται το μετάλλευμα και τα συμπυκνώματα χαλκού - το καθαρό και μη καθαρό μέταλλο χαλκού, συμπεριλαμβανομένου και δευτερεύοντος χαλκού - κράματα χαλκού - απορρίμματα χαλκού, στερεά απορρίμματα χαλκού, ημικατεργασμένα προϊόντα και όποια άλλα  προϊόντα χαλκού θα αποφάσιζε η ομάδα .  γ ) "Μέλη" είναι όλα τα κράτη και οι διακυβερνητικοί οργανισμοί, όπως προβλέπεται στην παράγραφο 5, οι οποίοι γνωστοποίησαν τη σύμφωνη γνώμη τους με βάση την παράγραφο 22 .  Αποστολή  4 . Για την επίτευξη των στόχων της, η ομάδα θα αναλάβει την εξής αποστολή :  α ) να διεξάγει διαβουλεύσεις και ανταλλαγές πληροφοριών σε θέματα διεθνούς οικονομίας χαλκού-  β ) να επιδιώκει τη βελτιστοποίηση των στατιστικών που αφορούν το χαλκό -  γ ) να αναλαμβάνει αξιολογήσεις σε κανονικά χρονικά διαστήματα σε ό,τι αφορά την κατάσταση της αγοράς και τις δυνατότητες της παγκόσμιας βιομηχανίας χαλκού -  δ ) να αναλαμβάνει μελέτες σε θέματα που ενδιαφέρουν την ομάδα -  ε ) να αναλαμβάνει δραστηριότητες σχετικές με τις προσπάθειες που διεξάγουν άλλοι οργανισμοί με στόχο την ανάπτυξη της αγοράς του χαλκού και τη συμβολή στη ζήτηση χαλκού -  στ ) να εξετάζει συγκεκριμένα προβλήματα ή δυσκολίες που υπάρχουν ή που μπορεί να προκύψουν στη διεθνή οικονομία .  Η ομάδα θα επιτελεί την αποστολή της χωρίς να παραβιάζει το δικαίωμα κάθε μέλους να διαχειρίζεται όλα τα θέματα της εσωτερικής του οικονομίας του χαλκού και με την επιφύλαξη των αρμοδιοτήτων άλλων διεθνών οργανισμών σε θέματα της δικαιοδοσίας τους .  Ιδιότητα μέλους  5 . Η ιδιότητα του μέλους στην ομάδα είναι ανοικτή σε όλα τα κράτη που ενδιαφέρονται για θέματα παραγωγής ή κατανάλωσης ή για το διεθνές εμπόριο του χαλκού και σε κάθε διακυβερνητικό οργανισμό που ασκεί αρμοδιότητες σε θέματα διαπραγματεύσεων, υπογραφής  και εφαρμογής διεθνών συμφωνιών, και ιδιαίτερα συμφωνιών που έχουν ως αντικείμενο φυσικά προϊόντα .  Οι εξουσίες της ομάδας  6 . α ) Η ομάδα ασκεί εξουσίες και αναλαμβάνει δράσεις ή μεριμνά για την ανάληψη δράσεων που απαιτούνται για την εξασφάλιση της εφαρμογής των διατάξεων αυτού του καταστατικού .  β ) Η ομάδα δεν έχει την εξουσία, άμεση ή έμμεση, να συμμετάσχει σε συμβάσεις με σκοπό το εμπόριο του χαλκού ή κάθε άλλου φυσικού προϊόντος ή παραγώγου, ή σε κάθε σύμβαση για μελλοντικές συναλλαγές - δεν έχει ούτε την εξουσία να αναλαμβάνει οικονομικές  υποχρεώσεις γι' αυτούς τους σκοπούς .  γ ) Η ομάδα εκδίδει διαδικαστικούς κανόνες κατά τρόπον ώστε να είναι σε θέση να επιτελέσει την αποστολή της και οι οποίοι συμβιβάζονται με το περιεχόμενο του καταστατικού της και δεν έρχονται σε αντίθεση με αυτό .  δ ) Η ομάδα δεν έχει την εξουσία και δεν θεωρείται ως εξουσιοδοτημένη από τα μέλη της να αναλαμβάνει οποιαδήποτε δέσμευση που δεν συμβιβάζεται με τους σκοπούς του καταστατικού της ή με τους διαδικαστικούς της κανόνες .  Έδρα  7 . Η έδρα της ομάδας ευρίσκεται στο μέρος που επιλέγεται από αυτήν στην επικράτεια ενός κράτους μέλους, εκτός αν η ομάδα αποφασίσει διαφορετικά . Η ομάδα διαπραγματεύεται με τη φιλοξενούσα κυβέρνηση μια συμφωνία περί της έδρας της, η οποία θα υπογραφεί  το συντομότερο δυνατό μετά από τη θέση σε ισχύ του καταστατικού της .  Λήψη αποφάσεων  8 . α ) Η ανώτατη αρχή της ομάδας που συνεστήθη με το παρόν καταστατικό ασκείται από τη γενική συνέλευση .  β ) Η ομάδα, η διαρκής επιτροπή που αναφέρεται στην παράγραφο 9 και οι διάφορες επιτροπές και βοηθητικοί φορείς που θα καταρτιστούν ενδεχομένως, λαμβάνουν αποφάσεις δια συναινέσεως και χωρίς ψηφοφορία, εκτός από την περίπτωση που πρέπει να ληφθούν  αποφάσεις με ειδική πλειοψηφία, η οποία προβλέπεται στο παρόν καταστατικό ή στους διαδικαστικούς κανόνες .  γ ) Κάθε κράτος μέλος διαθέτει μία ψήφο .  Διαρκής Επιτροπή  9 . α ) Η ομάδα συστήνει μια διαρκή επιτροπή, η οποία αποτελείται από τα μέλη της ομάδας τα οποία έχουν εκφράσει την επιθυμία να συμμετάσχουν στις εργασίες της .  β ) Η διαρκής επιτροπή αναλαμβάνει καθήκοντα που της αναθέτει η ομάδα και υποβάλλει έκθεση σ' αυτήν μετά το πέρας των εργασιών της ή έκθεση προόδου κατά τη διάρκεια των εργασίων της .  Επιτροπές και βοηθητικοί φορείς  10 . Η ομάδα συστήνει επιτροπές ή άλλους βοηθητικούς φορείς, εκτός της διαρκούς επιτροπής, με αρμοδιότητες και όρους που αυτή προσδιορίζει .  Γραμματεία  11 . α ) Η ομάδα διαθέτει γραμματεία, η οποία αποτελείται από το γενικό γραμματέα και το απαιτούμενο προσωπικό .  β) Ο γενικός γραμματέας εκτελεί χρέη προϊσταμένου διοικητικού υπαλλήλου της ομάδας και είναι υπεύθυνος απέναντι σ' αυτή σε διοικητικά και λειτουργικά θέματα του καταστατικού της, σε συμφωνία με τις αποφάσεις της ομάδας .  Συνεργασία με τρίτους  12 . α ) Η ομάδα αναλαμβάνει την οργάνωση διαβουλεύσεων και συνεργασίας με τα Ηνωμένα Έθνη, με τα όργανά τους ή με ειδικές υπηρεσίες και με άλλα διακυβερνητικά ιδρύματα, αναλόγως των περιστάσεων .  β ) Η ομάδα μεριμνά επίσης, κατά την κρίση της, για τη διατήρηση επαφών με ενδιαφερόμενες μη συμμετέχουσες κυβερνήσεις, με άλλους διεθνείς μη κυβερνητικούς οργανισμούς ή με ιδρύματα του ιδιωτικού τομέα, αναλόγως των περιστάσεων .  γ ) Ενδέχεται να καλούνται παρατηρητές στις συσκέψεις της ομάδας ή των βοηθητικών φορέων της σε θέματα και με όρους που προσδιορίζει η ομάδα ή οι φορείς της .  Σχέσεις με το κοινό ταμείο  13 . Η ομάδα μπορεί να χαρακτηριστεί ως διεθνής φορέας φυσικών προϊόντων ( International Commodity Body - ICB ) δυνάμει του άρθρου 7 παράγραφος 9 της συμφωνίας για τη σύσταση του κοινού ταμείου των φυσικών προϊόντων, με στόχο την ενίσχυση προγραμμάτων  ( sponsoring ), σε συμφωνία με τις διατάξεις αυτού του καταστατικού, σχετικά με το χαλκό, εκ μέρους του ταμείου μέσω του δεύτερου λογαριασμού του . Οι αποφάσεις για την ενίσχυση τέτοιων προγραμμάτων λαμβάνονται κανονικά με συναίνεση . Αν δεν είναι δυνατό να  επιτευχθεί συναίνεση, οι αποφάσεις λαμβάνονται με την πλειοψηφία των δύο τρίτων των ψήφων . Η ομάδα δεν αναλαμβάνει οποιαδήποτε οικονομική υποχρέωση έναντι αυτών των μελετών - δεν δρα επίσης ως εκτελεστική υπηρεσία για οποιοδήποτε τέτοιο πρόγραμμα .  Νομικό καθεστώς  14 . α ) Η ομάδα είναι νομική προσωπικότητα . Ειδικότερα έχει, αλλά με την επιφύλαξη της παραγράφου 6β ) παραπάνω, δικαιοπρακτική ικανότητα, δύναται να διαθέτει κινητή και ακίνητη περιουσία και έχει την ικανότητα να παρίσταται στο δικαστήριο .  β ) Το καθεστώς της ομάδας στην επικράτεια του φιλοξενούντος κράτους διέπεται από μια συμφωνία περί εγκαταστάσεως της έδρας της που υπέγραψαν τα δύο μέρη .  Δημοσιονομικά  15 . α ) Κάθε κράτος συμμετέχει στον ετήσιο προϋπολογισμό ο οποίος εγκρίνεται από την ομάδα, σύμφωνα με τις διατάξεις των διαδικαστικών κανόνων . Για τον καθορισμό της συμμετοχής των μελών, το 50 % του προϋπολογισμού αναλαμβάνεται εξίσου μεταξύ όλων - το 25  % αναλαμβάνεται μεταξύ των κρατών μελών ανάλογα με το μερίδιο των συνολικών εξαγωγών και εισαγωγών τους, από τα κράτη μέλη, μεταλλευμάτων και συμπυκνωμάτων χαλκού, αξιολογημένων ανάλογα με περιεχόμενο σε μεταλλικό χαλκό και καθαρό και μη καθαρό χαλκό -  το υπόλοιπο 25 % φέρεται από κράτη μέλη ανάλογα με το μερίδιό τους σε ένα σύνολο που αποτελείται από την παραγωγή των μεταλλείων ή την κατανάλωση σε καθαρό χαλκό κάθε κράτους μέλους, όποιο από αυτά είναι υψηλότερο . Ο υπολογισμός αυτών των μεριδίων  βασίζεται στα τρία πρόσφατα ημερολογιακά έτη για τα οποία υπάρχουν διαθέσιμες στατιστικές .  β ) Η ομάδα προσδιορίζει τη συμμετοχή κάθε μέλους για κάθε οικονομικό έτος στο νόμισμα που αποφασίζει η ίδια και σε συμφωνία με τις διατάξεις περί συμμετοχής που διευκρινίζονται στους διαδικαστικούς κανόνες . Η πληρωμή της συμμετοχής κάθε μέλους  αναλαμβάνεται σε συμφωνία με τις συνταγματικές του διαδικασίες .  γ ) Εκτός των συνεισφορών στον προϋπολογισμό της, η ομάδα δέχεται και δωρεές από εξωτερικές πηγές .  Στατιστικές και πληροφόρηση  16 . α ) Η ομάδα συλλέγει, παραβάλλει και διαθέτει στα μέλη της τα ενδεδειγμένα στατιστικά στοιχεία της παραγωγής, του εμπορίου, των αποθεμάτων και της κατανάλωσης του χαλκού, συμπεριλαμβανομένης και της κατανάλωσης εκ μέρους ειδικών αγορών και  βιομηχανικών ειδών τελικής χρήσης, για την αποτελεσματικότερη εφαρμογή της εντολής της, καθώς επίσης και τα πληροφοριακά δεδομένα που αναφέρονται στην υποπαράγραφο β ) παρακάτω .  β ) Η ομάδα αναλαμβάνει τις κατά την κρίση της ενδεδειγμένες ενέργειες για την ανταλλαγή πληροφοριακών δεδομένων με ενδιαφερόμενα μη συμμετέχοντα κράτη και με τους αρμόδιους μη κρατικούς και διακρατικούς οργανισμούς, ώστε να αποφεύγονται επαναληπτικές  εργασίες και να εξασφαλίζεται η διάθεση πρόσφατων, εμπεριστατωμένων και πλήρων δεδομένων σχετικά με την παραγωγή, τη χρησιμοποίηση, τα αποθέματα, το διεθνές εμπόριο και με τις διεθνώς αναγνωρισμένες δημοσιευόμενες τιμές χαλκού, την τεχνολογία, τις  ερευνητικές και αναπτυξιακές δραστηριότητες περί το χαλκό και άλλων παραγόντων που επηρεάζουν τη ζήτηση και την προμήθεια χαλκού .  γ ) Η ομάδα μεριμνά ώστε να εξασφαλίζεται ότι η διάθεση της πληροφορίας δεν παραβλάπτει την εμπιστευτικότητα των ενεργειών των κυβερνήσεων ή των προσώπων ή των επιχειρήσεων που παράγουν, επεξεργάζονται, εμπορεύονται ή χρησιμοποιούν χαλκό .  Ετήσια αξιολόγηση και εκθέσεις  17 . α ) Η ομάδα αναλαμβάνει μια ετήσια αξιολόγηση της παγκόσμιας κατάστασης στο θέμα του χαλκού και άλλα σχετικά θέματα υπό το φως των πληροφοριών που παρέχονται από τα μέλη της και από όποιες άλλες πηγές . Η ετήσια αξιολόγηση περιλαμβάνει μια γενικότερη  θεώρηση της αναμενόμενης παραγωγής δυναμικότητας σε χαλκό για τα επόμενα έτη και μια γενική άποψη για την παραγωγή, τη χρήση και το εμπόριο του χαλκού για το επόμενο ημερολογιακό έτος, με στόχο την ενίσχυση των μελών της για την κατάρτιση των  αξιολογήσεών τους σχετικά με την εξέλιξη της διεθνούς οικονομίας χαλκού .  β ) Η ομάδα καταρτίζει μια έκθεση των αποτελεσμάτων της ετήσιας αξιολόγησης και τη διαθέτει στα μέλη της . Αν η ομάδα κρίνει σκόπιμο, η έκθεση αυτή, καθώς επίσης και άλλες εκθέσεις και μελέτες που διατίθενται στα μέλη της, μπορούν να διατεθούν σε άλλα  ενδιαφερόμενα μέρη, σύμφωνα με τους διαδικαστικούς της κανόνες .  Ανάπτυξη της αγοράς  18 . α ) Η ομάδα οργανώνει συζητήσεις μεταξύ των μελών και μεταξύ μελών και τρίτων μερών, όπως π.χ . οργανισμούς έρευνας χαλκού και ανάπτυξης της αγοράς, για τις μεθόδους αύξησης της ζήτησης και ανάπτυξης της αγοράς του χαλκού . Στα πλαίσια αυτά, οι μελέτες  που διεξάγει η ομάδα για την ενίσχυση της αγοράς θα διαμοιράζονται σε οργανισμούς ανάπτυξης του χαλκού προς χρήση τους κατά την κατάρτιση προτάσεων μελετών για την ανάπτυξη της αγοράς, που υποβάλλονται στην ομάδα προς εξέταση . Η εκτέλεση αυτών των  προγραμμάτων αναλαμβάνεται από οργανισμούς ανάπτυξης της αγοράς . Η ομάδα επιλέγει και ενισχύει μελέτες που χρηματοδοτούνται από το κοινό ταμείο μέσω του δεύτερου λογαριασμού του .  β ) Η ομάδα προσφέρεται να διευκολύνει το συντονισμό μεταξύ ιδρυμάτων ανάπτυξης της αγοράς και να ενισχύσει τη διεύρυνση των δραστηριοτήτων προς το σκοπό αυτό .  Μελέτες  19 . α ) Η ομάδα αναλαμβάνει ή διευκολύνει την ανάληψη ad hoc μελετών σχετικά με τη διεθνή οικονομία του χαλκού, κατά την κρίση της .  β ) Οι μελέτες αυτές περιλαμβάνουν γενικότερες συστάσεις ή προτάσεις προς την ομάδα, αλλά δεν πρέπει να παραβιάζουν το δικαίωμα κάθε μέλους να διαχειρίζεται όλα τα θέματα της εσωτερικής του οικονομίας χαλκού και διατυπώνονται με την επιφύλαξη της  αρμοδιότητας άλλων διεθνών οργανισμών σε θέματα της δικαιοδοσίας τους .  Υποχρεώσεις των μελών  20 . Τα μέλη καταβάλλουν κάθε δυνατή προσπάθεια να συνεργάζονται και να προωθούν την επίτευξη των στόχων της ομάδας, παρέχοντας ιδιαίτερα τα πληροφοριακά δεδομένα που αναφέρονται στην παράγραφο 16α ).  Τροπολογίες  21 . Το καταστατικό αυτό δύναται να τροποποιηθεί δια συναινέσεως της ομάδας και μόνο .  Θέση σε ισχύ  22 . α ) Το καταστατικό αυτό αρχίζει να ισχύει οριστικά όταν τα κράτη που συγκεντρώνουν τουλάχιστον το 80 % του εμπορίου χαλκού, όπως αναγράφεται στο παράρτημα του παρόντος, έχουν γνωστοποιήσει στο Γενικό Γραμματέα των Ηνωμένων Εθνών ( που στο εξής  αναφέρεται ως "ο θεματοφύλακας ") δύναμει της υποπαραγράφου γ ) παρακάτω, την οριστική τους συμφωνία επί των όρων του παρόντος καταστατικού .  β ) Το καταστατικό αυτό αρχίζει να ισχύει προσωρινά όταν τα κράτη που συγκεντρώνουν τουλάχιστον το 60 % του εμπορίου του χαλκού, όπως αναφέρεται στο παράρτημα του παρόντος, έχουν γνωστοποιήσει στο θεματοφύλακα, δυνάμει της υποπαραγράφου γ ) παρακάτω, την  προσωρινή ή οριστική συμφωνία τους επί των όρων του παρόντος καταστατικού .  γ ) Κάθε κράτος ή κάθε διακυβερνητικός οργανισμός, όπως αναφέρεται στην παράγραφο 5, που επιθυμεί να γίνει μέλος της ομάδας, γνωστοποιεί στο θεματοφύλακα την αποδοχή των όρων του παρόντος καταστατικού προσωρινά, εν αναμονή της περάτωσης των εσωτερικών  του διαδικασιών, ή οριστικά . Κάθε κράτος ή διακυβερνητικός οργανισμός που έχει γνωστοποιήσει την προσωρινή του συμφωνία σχετικά με το παρόν καταστατικό αναλαμβάνει την υποχρέωση να περατώσει τις διαδικασίες του μέσα σε 36 μήνες από την ημερομηνία  έναρξης ισχύος του παρόντος καταστατικού ή την ημερομηνία της γνωστοποίησης της προσωρινής συμφωνίας του, όποια από τις δύο είναι η πιο πρόσφατη, και το γνωστοποιεί αναλόγως στο θεματοφύλακα . Όταν ένα κράτος ή ένας διακυβερνητικός οργανισμός δεν είναι  σε θέση να περατώσει τις διαδικασίες του μέσα στη χρονική περίοδο που αναφέρεται παραπάνω, η ομάδα είναι σε θέση να χορηγήσει μια χρονική παράταση στο ενδιαφερόμενο κράτος ή στο διακυβερνητικό οργανισμό .  δ ) Αν οι προϋποθέσεις για τη θέση σε ισχύ του παρόντος καταστατικού δεν ικανοποιηθούν μέχρι τις 30 Ιουνίου 1990, ο θεματοφύλακας καλεί τα κράτη και τους διακυβερνητικούς οργανισμούς, που έχουν γνωστοποιήσει την προσωρινή ή οριστική τους συμφωνία με το  καταστατικό αυτό, να αποφασίσουν αν θα θέσουν σε ισχύ το καταστατικό αυτό προσωρινά ή οριστικά μεταξύ τους .  ε ) Όταν το καταστατικό αυτό τεθεί σε ισχύ, ο θεματοφύλακας ορίζει μια εναρκτήρια σύσκεψη της ομάδας το συντομότερο δυνατό αμέσως μετά . Το γεγονός αυτό θα γνωστοποιηθεί στα μέλη το λιγότερο ένα μήνα, κατά το δυνατό, πριν από την ημερομηνία της σύσκεψης .   Αποχώρηση  23 . α ) Ένα μέλος μπορεί να αποσυρθεί από την ομάδα σε οποιαδήποτε στιγμή, διαβιβάζοντας μια γραπτή ειδοποίηση για την αποχώρησή του στο θεματοφύλακα και στο γενικό γραμματέα της ομάδας .  β ) Η αποχώρηση γίνεται με την επιφύλαξη κάθε οικονομικής υποχρέωσης που έχει δημιουργηθεί ήδη από το αποσυρόμενο μέλος και δεν του παρέχει το δικαίωμα να ζητήσει έκπτωση του ποσού της συνδρομής του για το έτος στο οποίο επισυμβαίνει η αποχώρηση .  γ ) Η αποχώρηση θεωρείται ως συντελεσθείσα 60 ημέρες μετά από την παραλαβή από το θεματοφύλακα της ειδοποίησης.  δ ) Ο γενικός γραμματέας της ομάδας γνωστοποιεί αμέσως σε κάθε μέλος την ύπαρξη όποιας ειδοποίησης αποχωρούντος μέλους σύμφωνα με την παρούσα παράγραφο .  Λήξη  24 . α ) Η ομάδα μπορεί σε οποιαδήποτε στιγμή να αποφασίσει με πλειοψηφία δύο τρίτων των κρατών μελών να θέσει τέρμα σ' αυτό το καταστατικό . Η λήξη αυτή αρχίζει να ισχύει από την ημερομηνία που αποφάσισε η ομάδα .  β ) Παρά τη λήξη της ισχύος του καταστατικού, η ομάδα συνεχίζει να υπάρχει για όσο χρονικό διάστημα κρίνεται αναγκαίο ώστε να περατωθούν οι ενέργειες για την εκκαθάρισή της, συμπεριλαμβανομένης και της τακτοποίησης των λογαριασμών .  Επιφυλάξεις  25 . Δεν είναι δυνατό να διατυπώνεται οποιαδήποτε επιφύλαξη για τις διατάξεις αυτού του καταστατικού .   ΠΑΡΑΡΤΗΜΑ  Εμπόριο χαλκού ( 1 )   Χώρες  Εξαγωγές   Εισαγωγές  Συνολικό εμπόριο  Μέρος της αγοράς (%)   ( σε χιλιάδες τόνους )         Αυστραλία  150,7  -  150,7  1,41  Αυστρία  24,2  13,3  37,5  0,35  Βέλγιο-Λουξεμβούργο  222,6  430,9  653,5  6,12  Βολιβία  1,0  -  1,0  0,01   Βραζιλία  2,3  153,8  156,1  1,46  Βουλγαρία  1,0  2,0  3,0  0,03  Καναδάς  635,1  78,7  713,8  6,69  Χιλή  1 308,0  -  1 308,0  12,26  Κίνα  7,0  358,9  365,9  3,43  Κούβα  2,7  6,5  9,2  0,09  Δανία  2,5  1,8  4,3  0,04  Φινλανδία  21,9  54,5  76,4   0,72  Γαλλία  15,1  358,7  373,8  3,50  Λαοκρατική Δημοκρατία της Γερμανίας  13,5  62,5  76,0  0,71  Ομοσπονδιακή Δημοκρατία της Γερμανίας  70,7  713,0  783,7  7,34  Ελλάδα  -  23,7  23,7  0,22  Ουγγαρία  -  34,0  34,0  0,32  Ινδία  -  64,6  64,6  0,61   Ινδονησία  90,4  17,4  107,8  1,01  Ιράν  41,7  -  41,7  0,39  Ιρλανδία  0,9  0,2  1,1  0,01  Ιταλία  13,1  355,7  368,8  3,46  Ιαπωνία  55,4  1 217,1  1 272,5  11,92  Μαδαγασκάρη  -  -  -  -  Μεξικό  122,0  5,0  127,0  1,19  Κάτω Χώρες  7,6  23,1   30,7  0,29  Νορβηγία  53,5  12,0  65,5  0,61  Παναμάς  -  -  -  -  Παπουασία-Νέα Γουϊνέα  171,5  -  171,5  1,61  Περού  343,4  -  343,4  3,22  Φιλιππίνες  217,1  -  217,1  2,03  Πολωνία  177,1  18,4  195,5  1,83  Πορτογαλία  3,1  16,7  19,8  0,19   Δημοκρατία της Κορέας  4,2  177,9  182,1  1,71  Ισπανία  86,4  97,0  183,4  1,72  Σουηδία  81,6  81,9  163,5  1,53  Ταϊλάνδη  -  17,6  17,6  0,16  Τουρκία  -  46,3  46,3  0,43  Ένωση Σοβιετικών Σοσιαλιστικών  Δημοκρατιών  103,3  23,6  126,9  1,19  Ηνωμένο Βασίλειο της Μεγάλης Βρετανίας  και της Βόρειας Ιρλανδίας  32,1  324,5  356,6  3,34  Ηνωμένες Πολιτείες της Αμερικής  187,9  529,1  717,0  6,72  Γιουγκοσλαβία  16,5  34,5  51,0  0,48  Ζαΐρ  508,4  -  508,4  4,76  Ζάμπια  500,5  20,0  520,5  4,88        ΣΥΝΟΛΟ  5 296,0  5 374,9  10  670,9  100,00       ( 1 ) Ετήσιος μέσος όρος της περιόδου 1984 1986 των εισαγωγών και εξαγωγών μεταλλευμάτων και συμπυκνωμάτων χαλκού, υπολογιζόμενες σε περιεχόμενο μεταλλικού χαλκού και καθαρού και μη καθαρού χαλκού για χώρες οι οποίες συμμετείχαν  στη διάσκεψη των Ηνωμένων Εθνών για το χαλκό το 1988 .